लालू के नोटबंदी विरोध पर बीजेपी नेता का नया प्रोपेगण्डा\nPublished in surkhiyan\nनई दिल्ली। चारा घोटाला में सजा काट रहे आरजेडी सु्प्रीमो लालू प्रसाद यादव पर उनके नोटबंदी विरोध को लेकर बीजेपी नेता हमला किया है। बिहार के डिप्टी सीएम सुशील मोदी ने कहा कि लालू अपनी पार्टी के नेता को कालेधन की मनी लांड्रिंग करने से बचाने के लिए यह सब कर रहे थे। बिहार के डिप्टी सीएम सुशील मोदी ने ट्वीट कर लालू प्रसाद यादव पर सीधा हमला बोला. उन्होंने लिखा नोटबंदी के दौरान फर्जी आईडी पर 41 खाते खोले गए. इनके जरिए 70.46 लाख रुपये की ब्लैकमनी की मनी लांड्रिंग के आरोप में सीबीआई ने अवामी कोआपरेटिव बैंक के निदेशक और आरजेडी के पूर्व एमएलसी के बेटे को अरेस्ट किया है। उन्होंने अपने ट्वीट में खिला कि अवामी बैंक के चार बड़े ओहदों पर एक ही परिवार के चार मेंबर हैं। साफ है कि कालाधन बाहर लाने वाली नोटबंदी का विरोध कर लालू किनको बचा रहे थे. सुशील मोदी ने फेसबुक डेटा चोरी मामले को लेकर भी कांग्रेस अध्यक्ष राहुल गांधी को कठघरे में खड़ा किया. उन्होंने एक अन्य ट्वीट में लिखा कि फेसबुक मामले पर भी किया ट्वीट 2019 के आम चुनाव को गलत तरीके से प्रभावित करने की साजिश नाकाम करने के लिए केंद्र सरकार ने कड़ी कार्रवाई की चेतावनी दी. इसके बाद फेसबुक के सीईओ जकरबर्ग ने कुछ घंटे बाद ही माफी मांग ली। उन्होंने यकीन दिलाया कि वे चुनाव से पहले डेटा चोरी रोकने वाले सुरक्षा सम्बंधी फीचर बढ़ाएंगे. सुशील मोदी ने लिखा कि पोल खुलने से कांग्रेस सकपका गई है और अब डेटा चोरी को ध्यान बंटाने का राग अलाप रही है. उन्होंने राहुल गांधी पर सवाल दागते हुए कहा कि क्या वे डेटा चोरी के जरिए भारत में बाहरी दखल के पक्ष में हैं? बिहार के डिप्टी सीएम ने एक अन्य ट्वीट में लिखा कि केंद्र सरकार ने शहीद जवानों के बच्चों की पढ़ाई के लिए 10 हजार रुपये मासिक की सीमा हटा दी है। इससे अब ऐसे बच्चों की शिक्षा का पूरा खर्च दिया जा सकेगा। उन्होंने लिखा कि लापता और दिव्यांग हुए जवानों के बच्चों को भी इसका फायदा मिलेगा. उन्होंने वन रैंक-वन पेंशन देने वाली एनडीए सरकार का सैनिकों के साथ हमेशा खड़े रहने की भी बात लिखी है।\nशहरो के विकास हेतु विभिन्न मिशन व योजनाओं का किया जा रहा क्रियान्वयन\nलखनऊ। भारत सरकार द्वारा देश के शहरो के आधारभूत ढांचे के विकास हेतु विभिन्न मिशन व योजनाओं का क्रियान्वयन किया जा रहा है। इन्ही योजनाओं के संदर्भ में भारत सरकार के शहरी विकास मंत्रालय द्वारा शहरो में रहने की योग्यता मानको पर मूल्यांकन कराया जा रहा है। इस क्रम में भारत सरकार के शहरी कार्य एवं आवासन मंत्रालय (एमओयूडी) देश के 116 शहरो का मूल्यांकन हेतु प्रमुख मानक/इंडीकेटर्स निर्धारित किए गये है जिसे लिविबिलिटी इंडेक्स का नाम दिया गया है। इन प्रमुख मानक/इंडीकेटर्स के अंतर्गत प्रशासन द्वारा प्रदान की जाने वाली ऑनलाइन सुविधाएं, इंटरनेट कनेक्टिविटी, संस्कृति, शिक्षा, स्वास्थ्य, सुरक्षा, अर्थव्यवस्था और रोजगार, आवास, ओपन स्पेस, भूमि उपयोग, बिजली व पेयजल की आपूर्ति, अपशिष्ट जल प्रबंधन, ठोस अपशिष्ट प्रबंधन, प्रदूषण इत्यादि के विभिन्न बिन्दुओं पर मूल्यांकन किया जायेगा। इस कार्य हेतु नगर निगम लखनऊ को नोडल कार्यालय नामित किया गया है। आज को नगर निगम मुख्यालय में अपर नगर आयुक्त पी.के. श्रीवास्तव की अध्यक्षता में उपरोक्त बिन्दुओं से सम्बन्धित विभागो के अधिकारियों हेतु एक कार्यशाला का आयोजन किया गया। इस कार्यशाला में लखनऊ विकास प्राधिकरण, मुख्य चिकित्साधिकारी, आपदा प्रबंधन, जलकल, वन विभाग, शिक्षा विभाग, पुलिस, यातायात, उ.प्र. प्रदूषण नियंत्रण बोर्ड, वाणिज्य कर विभाग, ईकोग्रीन के अधिकारीगण उपस्थित हुए। कार्यशाला में सिटी को-आर्डिनेटर श्री राकेश भट्ट (आईपीएसओएस) भी उपस्थित रहे। उपस्थित अधिकारियों को भारत सरकार के असेसमेंट ऑन सिटी लिवेबिलिटी इंडेक्स कार्यक्रम तथा इंडीकेटर्स के संबंध में विस्तारपूर्वक अवगत कराया गया। असेसमेंट हेतु वांछित डेटा उपलब्ध कराने की अपेक्षा की गयी ताकि उन्हे समय से भारत सरकार के पोर्टल पर अपलोड कराया जा सके। मूल्यांकन हेतु सूचनायें दिनांक 12 अपै्रल, 2018 तक प्रत्येक दशा में उपलब्ध करायी जानी है। तत्पश्चात शहरो की रैंकिंग भारत सरकार द्वारा जून, 2018 में प्रकाशित की जायेगी।\nएडीओ पंचायत एवं पुलिस बल पर हमला करने वाला अभियुक्त गिरफ्तार\nसिद्धार्थनगर । पुलिस अधीक्षक सिद्धार्थनगर द्वारा चलाए जा रहे अपराध एवं अपराधियों के विरूद्ध अभियान के क्रम दिनांक 16/03/18 को ग्राम भलुहा में कोटा चयन प्रक्रिया के दौरान दूसरे पक्ष के रामनरेश चौधरी, रामरक्षा चौधरी ,रामकरन चौधरी , रामभवन पुत्रगण रामराज साकिनान ग्राम भुलहा थाना खेसरहा 5. शिवप्रसाद पुत्र फूलचन्द निवासी ग्राम भलुहा 6. विनोद पुत्र रामअवतार साकिन कुर्थिया थाना खेसरहा सिद्वार्थनगर आदि द्वारा अपने अन्य समर्थकों के साथ ADO पंचायत श्रीनिवास, ग्राम पंचायत अधिकारी श्री राजदेव मिश्रा पर निष्पक्षता का आरोप लगाते हुए हमला कर दिये वहां पर मौजूद निरीक्षक रामदरश, उ0नि0 हरेन्द्र नाथ राय, का0 सुभाष राय, का0 सर्वेश यादव, का0 हरेन्द्र प्रसाद ने हजारों की भीड़ में घुसकर ADO पंचायत, ग्राम विकास अधिकारी को बचाने में चौकी प्रभारी भी घुस गये । उपरोक्त अभियुक्तों ने चौकी प्रभारी के ऊपर प्राणघातक हमला कर दिया इस संबन्ध में पंजीकृत हुआ जिसकी विवेचना SHO श्री रणधीर कुमार मिश्रा द्वारा क्षेत्राधिकारी श्री उमाशंकर सिंह के निर्देशन में की जा रही है अपर पुलिस अधीक्षक सिद्धार्थनगर द्वारा तीन पुलिस टीमें गठित की गयी है जिसके तहत जनपद बस्ती, सन्तकबीर नगर, बलरामपुर में अभियुक्तों के घर लगातार दबिश दी जा रही थी । प्र0निरी0 द्वारा पूर्व मे भी 15 अभियुक्तों को गिरफ्तार किया जा चुका है शेष अभियुक्तों के माननीय CJM न्यायालय में NBW/82 CrPC कार्यवाही हेतु प्रतिवेदन किया गया है । पुलिस अधीक्षक सिद्धार्थनगर द्वारा गिरफ्तारी हेतु 2500-2500 रु0 का इनाम घोषित किया गया है । आज सुबह प्र0निरी0 को मुखबिर द्वारा सूचना मिली की भलुहा घटना का मुख्य आरोपी रामनरेश अपने 06 साथियों के साथ तेलौरा मोड़ पर वाहन का इन्तजार कर रहा है जिससे वह न्यायालय में आत्मसमर्पण कर सके । मौके पर ही पुलिस टीम द्वारा घेरकर गिरफ्तार कर लिया गया ।\nबिजली विभाग की लापरवाही चरम पर\nअमेठी। बिजली विभाग की करतूत और लापरवाही तो क्षेत्र मे बिख्यात तो है साथ में अब उनकी दबंगई भी समय समय पर उजागर होती देखी जा सकती है । मामला जनपद अमेठी के जायस विद्दुत उपखंड के ग्राम खरौली का है , जहाँ लापरवाही की हद हो गई मामला कुछ ऐसा है कि उपरोक्त गावँ में करीब 8या9साल पहले 11000 लाइन आई थी उस समय पुरे ग्राम में लगभग 50 kv+ लोड था लेकिन विभागीय अधिकारियों ने जबर्दस्ती 25 kv का ट्रांसफार्मर गावँ में लगवा दिया| जैसे तैसे समय बीतता गया और विभागीय अधिकारियों की कृपा से दिन प्रतिदिन लोड बढ़ता गया और लोड के चलते महीने भर में 20 दिन लाइट खराब रहने लगी और2साल पहले लोड बढ़कर 80kv+ पहुँच गया तब जाकर गांव के लोगो ने इसकी शिकायत उस समय के वर्तमान जेई से की , उन्न्होंने भी करीब एक साल तक मामले को लिपापोती करते रहे, लेकिन दबाव वस आखिरकार जेई अमित चौधरी ने 20 अप्रैल 2017 को 63kv के ट्रान्सफार्मर का एस्टिमेट बनाकर अपने सीनियर विभागीय अधिकारी को दिया , लेकिन सवाल ये उठता है कि| 1- आखिर कब तक इस गावँ में विभागीय अफसरों की कृपा होगी|2 – प्रश्न ये भी उठता है कि क्या योगी सरकार का कोई डर नही इन अधिकारियों को।3– और सबसे अहम सवाल की वर्तमान डीएम माननीय शकुंतला गौतम जी से भी इस मामले पर बात हुई और लिखित ज्ञापन भी दिया गया , लेकिन वहां से भी केवल सांत्वना ही मिला। 4- गांव वालों का कहना है कि अगर आने वाले 10 दिनों के अंदर समस्या का समाधान न हुआ तो तो हम लोग एक विशाल धरने पर बैठ जाएंगे, अब इसकी जिम्मेदारी किसकी होगी अभी से विभागीय अधिकारी तय कर ले ।\nहेरिटेज जोन से गोमती नगर तक बन गयी अवैध इमारतें\nलखनऊ। कहने को एलडीए मुख्यमंत्री का विभाग है लेकिन प्रदेश में सुधार के तमाम दावे करने वाले सीएम खुद अपने विभाग का भ्रष्टाचार रोकने में नाकाम दिख रहे हैं। भ्रष्ट एलडीए अभियंताओं की सरपरस्ती में अवैध निर्माण का खेल खुलेआम चल रहा है। उलाहना भले ही पिछली सरकारों को दी जाए लेकिन हकीकत में यह गोरखधंधा अब पूरे चरम पर है। आलम यह है कि विधायक मंत्री से लेकर भाजपा पार्षद तक बिल्डर बन गए हैं और कमल निशान और सीएम का पोस्टर उनका संरक्षण हो गया है। पहले अवैध निर्माणों पर अमूमन अधिवक्ताओं मीडिया आदि के होर्डिंग लगाकर काम कराया जाता था लेकिन अब सीधे तौर पर सत्तारूढ़ पार्टी के ही बैनर और होर्डिंग लग रहे हैं। इसी के नाम पर क्षेत्रीय अभियंता अपनी जेब भर रहे हैं तो मुख्यालय पर बैठे अधिकारी सरकार की खिदमत में समर्पित दिख रहे हैं। नतीजा यह है कि हेरिटेज जोन से लेकर गोमतीनगर तक धड़ल्ले से अवैध निर्माणों का खेल हो रहा है। जबकि एलडीए नियमों कानूनों का हवाला देकर केवल हीलाहवाली ही कर रहा है। पिछले कुछ महीनों की कार्रवाई पर नजर डालें तो साफ हो जाता है कि बिना सरकार के मंशा कहीं कार्रवाई नहीं हुई। हालांकि कागज पर दर्जनों आदेश हुए। हेरिटेज जोन में बनें पूर्व समाजवादी पार्टी नेता और वर्तमान में भाजपा नेता इसका प्रत्यक्ष उदाहरण है। पुराने लखनऊ के ठाकुरगंज स्थित सरॉय माली खां की संकरी गलियों में कई बहुमंजिला इमारत बनकर तैयार हो गई। प्राधिकरण के अभियंताओं के संरक्षण में 10 फि ट तक के गलियारे में चार-चार मंजिल तक बिल्डिगें बनकर तैयार हैं। चार पहिया वाहन तक निकलने की जगह नहीं है लेकिन कॉम्पलेक्स के लिए बेसमेंट भी खोद दिया और निर्माण भी होने लगा। एक के बाद एक कई अवैध निर्माण बनकर तैयार हो गए। बिल्डिंग बनाने वालों ने तो सड़क तक को नहीं छोड़ा और बहुमंजिला इमारत बना डाली। क्षेत्र के अवर अभियंता राजेश राय अवैध बिल्डिंगों पर कार्रवाई ना करने का दम भर रहे हैं तो अभियंता पीके सिंह ऐसे निर्माणों के खिलाफ कठोर एक्शन लेने का दम भर रहे हैं। इसी तरह चांदगंज स्थित मंदिर के ठीक सामनें बनी अवैध निर्माण पर जोन पांच के अधिशासी अभियंता प्रताप मिश्र ने सीलिंग की कार्रवाई तो की लेकिन भाजपा का बोर्ड लगाकर निर्माण कार्य जारी रहा। देखते ही देखते यह बिल्डिंग बन कर तैयार हो गई और अभियंता हाथ पर हाथ रखे बैठे रहे।\nकार्रवाई के नाम पर थाने में एफ आईआर कराकर इतिश्री कर ली। जबकि मामले पर क्षेत्रीय अवर अभियंता सुशील सिंह कुछ भी कहने से इनकार कर दिया। यह हाल केवल एक ही जगह का नहीं है बल्कि महानगर के समथर पेट्रोल पंप के पास बने अवैध बिल्डिंग को कई बार सील किया गया। तत्कालीन सचिव अरुण कुमार ने यहां पर निर्माण कार्य भी रुकवाया था और एफ आईआर दर्ज कराने के आदेश भी दिए थे लेकिन देखते ही देखते यह बिल्डिंग सफेद रंग से चमकने भी लगी और अभियंता अपनी वसूली लेकर चुप हो गए। यही हाल खाटू श्याम मंदिर के पास बने के पास भाजपा के ही पूर्व पार्षद अपार्टमेंट बनवा रहे हैं। खास बात यह है कि निर्माण के लिए जिम्मेदार अवर अभियंता सुशील सिंह इस मामले पर कुछ बोलने से ही मना कर देते हैं जबकि अभियंता जानकारी ना होने की बात कर रहे हैं। इसी तरह कपूरथला के आगे और अलीगंज में कई स्थानों पर धड़ल्ले से अवैध बिल्डिंगें बन रही हैं जबकि अधिशासी अभियंता अपने क्षेत्र में किसी भी अवैध निर्माण से इनकार कर रहे हैं। अब ऐसे विरोधाभासी बयानों के बीच सवाल यह है कि अभियंता और अवर अभियंताओं में कौन सही है और कौन गलत।\nप्राधिकरण अधिकारियों ने सील बिल्डिंग पर होने वाले अवैध निर्माण का सारा ठीकरा पुलिस विभाग के सिर फ ोड़ा है। जोन पांच के अधिकारी प्रताप मिश्र के अनुसार उन्होंने मामले पर एफआईआर कराई थी। इसके बाद अवैध निर्माण होने पर मामले को पुलिस देखेगी। क्योंकि उनके पास जो अधिकार थे उसके अंतर्गत जितना एक्शन लेना थे ले चुके अब आईपीसी की धारा पुलिस के पास है। इसलिए सील बिल्डिंग के खिलाफ आगे की कार्रवाई उन्हीं को करनी होती है।\nनगर विकास विभाग को दोनों हाथों से लूट रहे प्रमुख सचिव\nमिशन डायरेक्टर के छुट्टïी पर जाते ही प्रमुख सचिव ने गलत बिलों को खुद ही वेरीफाई कर किया पास\nलखनऊ। देश के प्रधानमंत्री हो या उत्तर प्रदेश के मुख्यमंत्री हो। इन लोगों द्वारा भ्रष्टïाचार और भ्रष्टïाचारियों पर लगाम लगाने के लिए न केवल लम्बी चौड़ी डींगे हांकी जा रही है बल्कि दंभ से भ्रष्टïाचारियों पर लगाम लगाने के लिए सीना भी ठोका जा रहा है। मगर इनकी लम्बी चौड़ी डींगों और दम्भ से आम जनता का कितना भला हुआ, भ्रष्टïाचार पर कितना अंकुश लगा, भ्रष्टïाचारियों पर कितना प्रभाव इसका उदाहरण मैनफोर्स समाचार पत्र आपके समक्ष उत्तर प्रदेश के नगर विकास विभाग में व्याप्त भ्रष्टïाचार, भ्रष्टïाचारियों द्वारा संपादित भ्रष्टï कार्यशैली से संबंधित अग्रलिखित समाचार के रूप में चित्रित कर रहा है। आपको बता दे कि नगर विकास विभाग उत्तर प्रदेश में करीब दो दर्जन से अधिक ऐसे अधिकारी और कर्मचारी है, जो खुलेआम प्रधानमंत्री नरेन्द्र मोदी के स्वच्छ भारत मिशन पर पलीता लगाने का कार्य कर रहे। इन अधिकारियों और कर्मचारियों द्वारा स्वच्छ भारत मिशन योजना के तहत आवंटित धन का दोनों हाथों से खुलेआम लूट जारी है। इन अधिकारियों और कर्मचारियों का सहयोग जमीनों की खरीद फरोख्त करने वाले दलाल कर रहे है। जमीनों की खरीब फरोख्त में करोड़ रूपये के वारे-न्यारे करने वाले ये दलाल अब मोटी कमाई की आस में स्वच्छ भारत मिशन योजना के तहत क्रियान्वित होने वाले शौचालयों के निर्माण के कारोबार में भी व्यापक पैमाने पर अपनी जड़े जमा रहे है। प्रधानमंत्री नरेन्द्र मोदी द्वारा स्वच्छ भारत मिशन योजना के तहत देश के सभी ग्रामीश, शहरी क्षेत्रों में शौचालय बनाये जाने कार्यक्रम क्रियान्वित किया जा रहा है। इस योजना का लाभ हर स्तर पर लोगों मुहैया कराया जा सके। इसके लिए उत्तर प्रदेश में उत्तर प्रदेश सरकार द्वारा अधिकारियों और कर्मचारियों को मोटी तनख्वाह दी जाती है। इतना ही नहीं इस योजना के तहत रखे गये सलाहकारों को भी मोटा वेतन और भत्ते दिया जा रहा है। मगर अफसोस की बात है कि जिन सलाहकारों पर उत्तर प्रदेश सरकार मोटे वेतन और भत्ता व्यय करती है। ऐसे सलाहकारों की उत्तर प्रदेश सरकार ने योग्यता तक नहीं निर्धारित की है। यदि सरकार ने योग्यता निर्धारित की है तो सवाल यह है कि कैसे सरकार अयोग्य व्यक्तियों को इस मिशन की बागडोर सौंपी है। इस मिशन के तहत नियुक्त सलाहकारों की आज तक योग्यता का कोई अता पता नही है। फिर भी नगर विकास के प्रमुख सचिव जहां भी जाते है, इन्हें सलाह के उद्देश्य से अपने साथ रखते हैंै।\nखैर, मूल मुद्दे पर आते है। वर्तमान में नगर विकास का कार्य देख रहे मंत्री महोदय और उनके मंत्रालय की कार्यप्रणाली कुछ ठीक नहीं चल रही है। नगर विकास विभाग में उत्तर प्रदेश सरकार की तबादला नीति का कोई सुर-ताल स्पष्टï नहीं हो रहा है। इतना नहीं इस विभाग की कार्यप्रणाली स्वच्छ भारत मिशन के कार्यक्रम संपादन में हर तरफ संदिग्ध प्रतीत हो रही है। इस योजना के क्रियान्वयन में विभाग के अलाधिकारियों की मनमानी से ऐसा प्रतीत हो रहा है कि नगर विकास विभाग सरकारी कार्यालय न होकर उनका जेबी संगठन बन हो गया हो। विभाग के आलाधिकारी और मंत्री महोदय के दो लाडले और लाडली हमेशा इनके साथ ग्राम विकास विभाग से लेकर नगर विकास साये की तरह साथ-साथ मंडराते रहते है। इन लाडलों का विभाग के संचालन में काफी अहम हस्तक्षेप होता है। विभाग के अन्य अधिकारियों व कर्मचारियों के साथ इनका व्यवहार बिगड़े रईसजादों के औलादों की भांिित होता है। उनके इस कारनामे में विभाग के आलाधिकारी महोदय का शत-प्रतिशत सहयोग होता है। एक ऐसा वरिष्ठï कैबिनेट मंत्री और नौकरशाह जो राष्टï्रीय स्वयं सेवक संघ की विचारधारा से सीधा संबंध रखता और उससे प्रभावित रहता है। इन दोनों की नाक के नीचे अनर्गल तरीके से विभाग के कार्य में दखलअंदाजी न केवल प्रधानमंत्री, उत्तर प्रदेश के मुख्यमंत्री के डींगों और दावों की पोल खोल रहा है बल्कि राष्टï्रीय स्वयं सेवक संघ की विचारधारा पर भी कालिख पोतने का कार्य कर रहा है।\nगौरतलब हो कि विधानसभा की कैंटीन पर कभी काबिज रहे उत्तर प्रदेश सरकार के वरिष्ठ नगर विकास मंत्री सुरेशा खन्ना के विभाग में विकास कार्य छोड़कर वह सभी अनैतिक कार्य संपादित कराये जा रहे है, जिसे वास्तव में नहीं होना चाहिए। सूत्रों से मिली जानकारी के अनुसार जिस कदर विभाग में मनमानी चल रही है वह हैरतअंगेज है।\nसवाल कई हैं, यह जानना जरूरी है कि आखिर किस मजबूरी के कारण एक पीसीएस स्केल वाले अनुबंध पर रखे गए अधिकारी ने इस्तीफा दिया ? विगत 10 वर्षो से कार्य करने वाले इस कर्मी के साथ ऐसा क्या हुआ कि वह तमाम आरोप लगाते हुए नौकरी से त्याग पत्र दे दिया। जाहिर सी बात है आज जहां लोगों 10 हजार रूपये प्रतिमाह की नौकरी मिलनी मुश्किल है। वहां 65 हजार प्रति माह की नौकरी कोई ऐसे ही नहीं छोड़ेगा। गौरतलब हो कि विभाग में टेक्नीकल एक्सपर्ट के तौर पर वर्ष २00९ में आईईसी अनूप द्विवेदी तैनात हुए थे। श्री द्विवेदी को वर्ष २017 के नवम्बर में विभाग के प्रमुख सचिव और उनके दत्तक पुत्र विकास रस्तोगी और आदित्य विद्यासागर की मनमानी के कारण इस्तीफा देना पड़ा था। अनूप द्विवेदी ने अपने इस्तीफे में केंद्र सरकार की महत्वपूर्ण योजना स्वच्छ भारत मिशन को लेकर उपरोक्त व्यक्तियों सहित प्रमुख सचिव पर कई गंभीर आरोप लगाकर इस्तीफा दे दिया। श्री द्विवेदी ने अपने ईमेल से भेजे गये त्याग पत्र में अपनी योग्यता और अनुभव का जिक्र करते हुए लिखा है कि उन्होंने अपना कैरियर किसी आईएएस, पीसीएस अथवा किसी मंत्री के बल पर नहीं बनाया है बल्कि उन्होंने अपना यह कैरियर स्वयं की योग्यता के दम पर बनाया है। उन्होंने प्रमुख सचिव पर आरोप लगाते हुए कहाकि आपके द्वारा कई बार मेरे लिए अपमान जनक शब्दों का प्रयोग किया गया। जिससे मैं दुखी होकर इस्तीफा दे रहा हूं। उन्होंने पत्र में कहाकि जब उनके द्वारा प्रमुख सचिव से स्वच्छ भारत मिशन से जुडी समस्याओं व अन्य विभागीय कार्यों से संबंधित कोई सवाल किया जाता था तो प्रमुख सचिव द्वारा उसे नजरंदाज कर दिया जाता था। उन्होंने कहाकि प्रमुख सचिव की नजर में विकास और विद्यासागर ही सही थे और बाकी सब गलत थे। प्रमुख सचिव इन लोगों पर अंधा विश्वास करते थे।\nबिना सत्यापन ही कर डाला बिल का भुगतान\nगौरतलब हो स्वच्छ भारत मिशन कार्यक्रम के लिए मुख्य सचिव की अध्यक्षता में एक हाई पावर कमेटी गठित की गई थी। इस कमेटी में स्वच्छ भारत मिशन के डायरेक्टर को इन सभी कार्यो के लिए अधिकृत किया गया था। मगर सारे नियमों को दरकिनार करते हुए प्रमुख सचिव मनोज कुमार सारे कार्य खुद करते रहे। नगर विकास विभाग के प्रमुख सचिव मनोज कुमार द्वारा इस कार्य को बिना मिशन डायरेक्टर की जानकारी में लाये रीजनल सेन्टर फार अरबन इन्फ्रास्ट्रक्चर काल सेंटर और कंसल्टेंट के माध्यम से कराना प्रारम्भ कर दिया। प्रमुख सचिव ने इस कार्य के लिए3लाख रूपये प्रति माह के हिसाब से कंसल्टेंट भी नियुक्त किया। प्रमुख सचिव के इस कारनामे पर विभाग से ही जुड़े एक अन्य अधिकारी ने आपत्ति जतायी कि जब हाई पावर कमेटी ने इस कार्य के लिए मिशन डायरेक्टर को अधिकृत किया है तो आरसीएस ने काम कैसे किया। मनचाहे बिल को पास करने से मना करने पर संबंधित अधिकारियों पर दबाव बनाने की कोशिश की गयी। मगर मिशन डायरेक्टर के छुट्टी पर चले जाने पर मनोज कुमार को कार्यभार मिल गया। उन्होंने सभी बिल का खुद ही वेरीफीकेशन करके भुगतान करा दिया। जबकि इन बिलों को पास करने के लिए फायनेंस कंट्रोलर द्वारा पहले से हीआपत्ति लगायी गयी थी। इतना ही नहीं शौचालय बनवाने का जो टेंडर एनजीओ को दिया गया था। उसको अपने दफ्तर में मंगवा लिया, जबकि टेंडर वित्तीय दस्तावेज होता है और इसको खोलने का अधिकार केवल मिशन डायरेक्टर के पास होता है और वह इसको कमेटी के सामने खोलता है। मगर प्रमुख सचिव मनोज कुमार द्वारा तमाम बिलों का भुगतान खुद ही दूसरे ही दिन वेरीफ ाई करके कर दिया गया। जबकि नियमानुसार बड़ी धनराशि के बिलों का भुगतान वित्त और अन्य संबंधित अधिकारियों और कर्मचारियों से पास होने के बाद ही किया जाता है। मगर यहा ऐसा नहीं हुआ। इतना ही नहीं पूर्व सचिव की कार का इस्तेमाल भी एनजीओ के लोग कर रहे हैं। जबकि मिशन डायरेक्टर के पास कोई कार नहीं है। इसके अतिरिक्त यूपी टूर के नाम से किसी का भी टिकट करा दिया जाता है। जिसका भुगतान के समय फायनेंस कंट्रोलर द्वारा क्वैरी की गई और भुगतान करने से रोक लगा दी गई। मिशन डायरेक्टर द्वारा बिना सत्यापन के बिल के भुगतान पर क्वैरी लगाने के बाद पेमेंट रोक दिया गया। मगर जब मिशन डायरेक्टर छुट्टी पर गए तो खुद चार्ज लेकर सारे बिल पास कर दिया। इसके अतिरिक्त भी प्रमुख सचिव की लगभग हर नियुक्तियों में किसी न किसी तरह साथ रहने वाले विकास रस्तोगी और आदित्य विद्यासागर हैं। इनमें विकास पहले जमीनों की खरीद फरोख्त का कार्य करते थे। जमीनों के खरीद फरोख्त के कारोबार में मंदी आने के बाद विकास रस्तोगी स्वच्छता मिशन से जुड़कर शौचालयों के निर्माण कार्य के व्यापार में लग गये। प्रमुख सचिव की इन पर इतनी कृपा है कि गर निगम से इनको 30 हजार रुपये प्रतिमाह बिना कुछ किये आमदनी प्राप्त होती है। इसके अतिरिक्त प्रमुख सचिव की मेहरबानी के चलते ही इन्होंने कई लोगों को इनोवा कार भी मुहैया कराई है। जिसका स्वच्छता मिशन से कोई लेना देना नहीं है। प्रमुख सचिव के दूसरे लाडले आदित्य विद्यासागर है। इन्हें प्रमुख सचिव मनोज कुमार ने अपना रिटायरिंग रूम आराम करने के लिए दे रखा है। आदित्य विद्यासागर स्वयं को एडवाईजर टू पीएस अर्बन इंस्टीट्यूटशन कहते हैं और अपने वाहन में भी लिखवा रखे है। इसकेपूर्व आदित्य विद्या सागर एडवाईजर टू पीएस रुरल इंस्टीट्यूटशन भी रहे है। यह सभी कृपा प्रमुख सचिव की मेहरबानी से हुई। विभागीय सूत्रों की माने तो जिस प्रकार से इन प्रमुख सचिव की मेहरबानी है, ठीक इसी प्रकार की मेहरबानी नगर विकास मंत्री सुरेश खन्ना से भी है। सूत्रों का कहना है कि मंत्री जी मेहरबानी के चलते ही प्रमुख सचिव इन पर कुछ ज्यादा मेहरबान रहते है। सूत्रों का कहना है कि प्रधानमंत्री के स्वच्छ भारत मिशन कार्यक्रम में हो रही अनियमितता की कई बार मंत्री जी से भी शिकायत की गई है। मगर आज तक मंत्री महोदय द्वारा न तो प्रमुख सचिव के विरूद्ध कोई कार्यवाही की गई और नहीं उनके दोनों लाडलों के खिलाफ कोई कार्यवाही की गई। मंत्री महोदय की इस प्रकार की खामोशी से न प्रधानमंत्री, मुख्यमंत्री की साख धूमिल हुई बल्कि इससे सम्पूर्ण सरकारी मशीनरी के क्रियाकलाप का भी पता चलता है।\nपैसे लेकर अपात्रों को दे दिए आवास और शौचालय\nडीएम की सख्ती से खुलने लगी पोल, ब्लाक अधिकारियों व कर्मचारियों में मचा हड़कम्प\nहसनगंज/उन्नाव। विकास खंड हसनगंज में बी डी ओ के बदलते ही रुपये लेकर अपात्रो को आवास देने की शिकायते थमने का नाम नहीं ले रही है। एक दजॅन से अधिक ग्रामीणों ने नवागत बी डी ओ से शिकायत कर ग्राम प्रधान व सेक्रेटरी की जांच कराने की मांग की है।हसनगंज विकास खंड के ग्राम पंचायत मौला बाकी पुर के दर्जनो ग्रामीणों ने खण्ड विकास अधिकारी को शिकायती पत्र देकर दो वर्ष में दिये गये आवास शौचालयों की जांच कराने की मांग उठाई है। जिसमे ग्रामीणों ने आरोप लगाया है कि प्रधान प्रतिनिधि ने अपने चहेतों को लाभ पहुंचाने के लिए 15 से 20 हजार रूपये लेकर प्रधानमंत्री आवास व शौचालय दे दिए हैं। जिसमें इससे पहले अपात्रो को आवास देने की शिकायत की गई थी लेकिन निवर्तमान बी डी ओ सपना अवस्थी व सेक्रेटरी की मिलीभगत से जांच ठंडे बस्ते में डालकर इति श्री करती रही है।जिसमें अधिकतर अपात्रो को आवास दिये गये हैं। जबकि दजॅनो ग्राम पंचायत के पात्र लोग आवास व शौचालयों के लिये ब्लाक के चक्कर काट रहे है।ग्राम पंचायत के शक्ति सिंह ए लाला राम ए अरुण कुमार ए श्याम सुंदर ए शिवपाल ए सूरज ए आकाश ए आयुष ए शिवपाल आदि ग्रामीणों ने खण्ड विकास अधिकारी से अपात्रो को आवास व शौचालय दिए जाने की शिकायत कर जाँच कराने की मांग की है। उधर नवागत खण्ड विकास अधिकारी जितेंद्र बहादुर सिंह ने इस संबंध में बताया कि मौला बाकी पुर ग्राम सभा की ग्रामीणों ने आवास व शौचालय अपात्रलोगो को दिए जाने की शिकायत की है। जाँच कराकर जो भी दोषी होगा उसके खिलाफ कार्यवाही करने का अश्वासन दिया है।\nयह तो महज बानगी है। ब्लाक की अमोइयाए रफीगढीए खैराबादए हसनापुरए छरिहराए ऊंचा द्वारए वाराखेडा नव ई ऊंच गांव ए हसनगंजए मुन्नीखेडा पिलखना रसीदपुर, नेवाजखेडा, आदमपुर बरेठी, लालपुर, खपुरा मुस्लिम आदि ग्राम पंचायतों में आवास योजना में गड़बड़ी करने की शिकायतों का अम्बार लगा हुआ है।अभी तक आवासों की शिकायतों में जांच तो दूर कोई देखने तक नहीं जाता था। घर बैठे अधिकारी कर्मचारी मनचाही रिपोर्ट भेज कर फुर्सत कर देते थे।\nपीएम आवास योजना में रिश्वत लेने वालों की खैर नहीं: डीएम\nप्रधानमंत्री आवास योजना में अब हसनगंज/उन्नाव। जिलाधिकारी के सख्त फरमान पर बी डी ओ ने ग्रामीणों को प्रधानमंत्री आवास और स्वच्छ भारत मिशन में शौचालयों के लिए जागरूक करने लिए प्रचार वाहन रवाना कर रिश्वत लेने वालों पर शिकंजा कसने की कवायत शुरू की। बताते चलें अभी तक पात्र आवास के लिए दर दर भटक कर गुहार लगा रहे थे। वहीं ग्राम प्रधान व सेक्रेटरी की मिलीभगत से पक्के मकान वालों को बीस से चालीस हजार रुपये लेकर प्रधानमंत्री आवास बेचे जा रहे थे। जिस पर गरीबों व बेसहारा लाभार्थियों को छत दिलाने के लिए घूसखोरी करने वाले अधिकारियों व कर्मचारियों की डी एम रवि कुमार एन जी ने नब्ज पकड़ कर शिकंजा कसना शुरू किया। जिससे अब गरीबों आवास मिलने की आस जागी है। डी एम के फरमान पर बीडीओ ने सोमवार को प्रचार वाहन के माध्यम से ग्रामीणों को जागरूक करने के लिए प्रचार शुरू कराया है। अब प्रधानमंत्री आवास योजना में खूस लेने वाले जेल जा सकते हैं। जिसके तहत शासकीय नियमों व पात्रता के अनुसार आवास देने के लिए गांव गांव निरीक्षण करने का अभियान शुरू किया गया है।आवासों के आवंटन में ग्राम प्रधान और किसी भी अधिकारी का कोई योगदान नही होता है। यदि कोई भी प्रधान या अधिकारी आवास और शौचालयों के नाम पर अवैध धन की मांग करता है तो उसकी शिकायत जिलाधिकारी और सीडीओ से फोन पर सूचना दे। बी डी ओ जितेंद्र बहादुर सिंह ने बताया कि पैसा मांगने वाले पर तुरन्त कार्यवाई की जाएगी तथा डीएम के निर्देश पर एफ आईआर दर्ज कर जेल भेजा जायेगा।\nपरिवहन विभाग के भ्रष्टाचारी अधिकारी मुख्यमंत्री के दावे को दिखा रहे ठेंगा\nलखनऊ। सूबे के मुख्यमंत्री योगी आदित्यनाथ एक तरफ जहां भ्रष्टाचार को समाप्त करने के लिए कठोर रवैया अपना रहे है और भ्रष्टाचार रोकने के लिए दावे कर रहे है। वही दूसरी ओर मुख्यमंत्री के दावे के विपरीत परिवहन विभाग के अधिकारी भ्रष्टïाचार के नित नये-नये कीर्तिमान रच रहे है। अभी हाल ही में हुए जानकीपुरम सीतापुर रोड पर एआरटीओ द्वारा ट्रक ड्राइवर से लूट के मामले में विभाग ने आंख मूंद ली है। विभाग के मुताबिक पहले पुलिस मामला दर्ज करें। फिर आगे जांच कराई जाएगी। हालांकि यह पहला मामला नहीं है। इसके पहले लूट में आरोपित एआरटीओ के खिलाफ जांच हो रही है। दरअसलए पिछले महीने आरटीओ दफ्तर में तैनात एआरटीओ बीके अस्थाना तो हरदोई रोड पर वसूली के मामले में लोगों ने पकड़ लिया था। हंगामा और माहौल बिगड़ता देख पकड़े गए एआरटीओ दूसरे का नाम लेकर भाग खड़े हुए। मामला पुलिस तक पहुंचा और फोटो से शिनाख्त कराई गई तो पीडि़त ने एआरटीओ को पहचान भी लिया। यह मामला सामने आने के बाद संभागीय परिवहन अधिकारी अशोक कुमार ने घटना से चर्चा में आए दोनों एआरटीओ से स्पष्टीकरण तलब किया था। मगर इन अधिकारियों का स्पष्टीकरण आया या नहीं, किसी को मालूम नहीं है। यह मामला चल ही रहा था कि सुबह जानकीपुरम में एआरटीओ पर ट्रक चालक से 54 हजार रुपये लूटने का आरोप लग गया। पुलिस के मुताबिक विवाद परिवहन विभाग व ट्रक चालक के बीच विवाद का है। इसकी तहरीर लेकर जांच कराई जा रही है। हालांकि यह बात स्पष्ट हो चुकी है कि ट्रक चालक को एआरटीओ ने जांच के लिए रोका था। उसके बाद क्या हुआ। इसकी पड़ताल चल रही है। घटना के बाद परिवहन अधिकारी भी बैकफु ट पर दिखाई दे रहे हैं। लखनऊ परिक्षेत्र के उपायुक्त अनिल कुमार मिश्रा के मुताबिक हरदोई रोड पर हुई घटना उनके संज्ञान में ही नहीं है। जानकीपुरम की घटना पुलिस जांच कर रही है। एफआईआर होगी तो घटना की विभागीय जांच भी कराई जाएगी। उन्होंने कहा कि अमूमन जांच के विरोध में लोग अधिकारियों पर आरोप लगाने लगते हैं।\nध्वस्तीकरण-सीलिंग पर अभियंताओं की मेहरबानी\nलखनऊ। लखनऊ विकास प्राधिकरण में अवैध निर्माण के खिलाफ सारे अभियान दफ्तर में टेबल पर चक्कर खाकर औंधे मुंह गिर रहे हैं। हल्ला तो खूब होता है, मगर हकीकत में निर्माण पहले ज्यादा तेज रफ्तार से होने लगते हैं। भ्रष्टाचार में डूबे विभागीय अधिकारी ही अवैध निर्माण के ढाल बने हुए हैं। इसीलिए कोर्ट से ध्वस्तीकरण से लेकर सीलिंग तक के आदेश के बाद भी कार्रवाई नहीं हो रही। अब इसका लाभ सीधे अवैध निर्माण कराने वालों को मिल रहा है। बात चाहे सिस गोमतीन क्षेत्र की हो या फि र ट्रांसगोमती में। हर जगह अधिशासी अभियंता से लेकर सुपरवाइजर तक अपनी जेब भरने में लगे हुए हैं। शहर के चौक स्थित सरॉय माली खां में एक के बाद एक कई निर्माण हुए हैं। इनमें से कई जगहों पर तो लोग भी रहने लगे और कॉम्प्लेक्स तक खुल गए। मगर एलडीए के काबिल अभियंता इन्हें ना तो खोज पाए और ना ही इनपर लगाम लगा पाए। बात चाहे घंटाघर स्थित अवैध निर्माण की हो या फि र अमीनाबाद के मुमताज मार्केट में बन रही दुकानों की हो, हर जगह से सुपरवाइजर और अभियंताओं को मोटी रकम पहुंच रही है। यही कारण है कि अकबरी गेट के अंदर से लेकर चौक के गोल दरवाजा से 100 मीटर दूर घनी बस्ती में बहुमंजिला निर्माण जारी हैं। ट्रांसगोमती क्षेत्र के चांदगंज में भाजपा नेता ने पार्टी के रंग का गेट रंगवा कर एलडीए अधिकारियों को अपने प्रभाव में लिया और बिल्डिंग सील होने के बाद भी धड़ल्ले से अवैध निर्माण करा डाला। जबकि अधिकारी देखने और कठोर कार्रवाई का ही दम भरते रह गए।\nबीते दिनों आदेश तो हुए लेकिन कार्रवाई नहीं\nसरस्वती देवी ईडी.61 सेक्टर क्यू अलीगंजए डॉ. सर्वेश कुमार ईडी 760 सेक्टर क्यू अलीगंजए अंजनी एमजीएस 20 सेक्टर बी अलीगंज, शोभा सिंह एसए गणेशपुर राहमनपुर, गणेश प्लाट नंबर 6/6/735 कल्याणपुर, राकेश सिंह कुर्सी रोड, शंकर लाल मेघवानी सुगामऊ, आरिफ श्यामनगर खुर्रम नगर, आशीष ओमेगा ग्रीन सिटी उत्तरधौना, मुश्ताक अली 4/757 विभव खंड, निसार अहमद 120,51 इलियास 120/209 लालबाग में हुए अवैध निर्माण को सील कराने का आदेश हुआ।\nजबकि ध्वस्तीकरण के लिए सिस गोमती में सलीम बंगला बाजारए हितेश्वर तिवारी सेक्टर एल खजाना चौराहा, दीपक 27/2 गोखले मार्ग हजरतगंज, कमर हुसैन जगत नारायण रोड वजीरगंज, सायरा मशकगंज वजीरगंज, भगवान कुमारी 182/120 वजीरगंज, रानी कुमुद पंडित नगर वजीरगंज, सोईन 192.15 वजीरगंज, इसरार गोसाईगंज, सुल्तानपुर रोड, कृष्णा मेडिकल सेंटर सुलतानपुर, कुलदीप कोहली मस्तेमऊ सुलतानपुर रोड, अश्वनी कुमार 2/11 रजनीखंड शारदा नगर, पन्ना लाल कैलाशविहार जिंदल खेड़ा सरोजनीनगर, संजय सिंह शहीद नगर कॉलोनी अंबेडकर विवि, इसी तरह टीजी क्षेत्र में शिकैब आलम कुर्सी रोड, मो शाकिब भू खंड संख्या 11 एसएस डेवलपर्स इंदिरानगर, शरद देवड़ा 3/39 विनय खंड पत्रकारपुरम, रुीक 2/27 विजय खंड, मिश्री लाल सेक्टर चार की दुकानें, फरजाना सिद्दीकी 1521 विजय खंडए राम सहारे गड़ेरियन पुरवा खरगापुर, मुनीर दसौली इंटीग्रल रोड, अन्नू सिंह हरहर नगर, मुन्नी देवी हिम सिटी कंचनपुर मटियारी चिनहट, इंद्रारानी राव आस्था नगर देवा रोड, रहबर कामिल इंसाफ नगर इंदिरानगर संजय सिंह तकरोही रोड, अपर्णा डी.2/492 विवेक खंड, दिनेश कुमार 1/238 विशाल खंड, आरके सिंह 1/14 विजय खंड मृदुला 1/22 विराम खंड, उत्तम प्रकाश 1/262 विराम खंड, मान सिंह 1/97 विरामखंड, साहिद 3/252 विनय खंड, सचिन यादव, भैसोरा गोमतीनगर, उषा प्रभाकर 1/191 वास्तु खंड को ध्वस्तीकरण के आदेश दिए गए हैं।\nसिद्धारमैया ने लिगांयतों के लिए अलग धर्म का दर्जा किया मंजूर (2)


एक सप्ताह पहले थैंक्सगिविंग मेनू के लिए किराने की खरीदारी भूल जाएं या उस टर्की के लिए पूरी तरह से डिफ्रॉस्ट के लिए हमेशा के लिए प्रतीक्षा करें। पाक कला थैंक्सगिविंग डिनर पूरी तरह से आसान होने वाला है।\nऐसा इसलिए है क्योंकि बोस्टन मार्केट ने अपने उद्घाटन थैंक्सगिविंग होम डिलिवरी प्रोग्राम को अभी शुरू किया है जो आपके दरवाजे पर पूरी तरह से पका हुआ (और फिर जमे हुए) भोजन भेजता है ।\nयह उद्घाटन गृह वितरण कार्यक्रम बोस्टन मार्केट की हीट और सेवा थैंक्सगिविंग भोजन की सुविधा के लिए एक सुविधा अपग्रेड है, जिसे दुकानों में उठाया जाना था। उत्सुकता यह प्रोग्राम कैसे काम करता है? हम नीचे दिए गए विवरण तोड़ते हैं और कुछ प्रमुख व्यंजनों के पौष्टिक प्रोफाइल पर नज़र डालें।\nसीधे-से-आपके दरवाजे थैंक्सगिविंग भोजन 12 की एक तालिका के लिए 99.99 डॉलर ( प्रति व्यक्ति $ 8.25 के बराबर है ) के लिए शुरू होते हैं। वह 11-12 पौंड पूरे भुना हुआ बटरबॉल टर्की, मैश किए हुए आलू, ग्रेवी, होम-स्टाइल स्टफिंग और डिनर रोल के साथ आएगा।\nयदि आप अपनी छुट्टियों की मेज पर अधिक विविधता चाहते हैं, तो $ 119.99 के लिए एक pricier पैकेज है। इस मूल्य सीमा में, आपकी पसंद की प्रोटीन या तो एक ही संपूर्ण तुर्की या एक छोटी बेनालेस टर्की स्तन और बेनालेस हैम का कॉम्बो हो सकती है। दोनों विकल्प उत्सव फिक्सिन जैसे पालक आटिचोक डुबकी और क्रैकर्स, क्रैनबेरी अखरोट के रिश्ते, और दोनों कद्दू और सेब पाई के साथ आते हैं।\nइस साल एक और अंतरंग टी-डे होने के नाते? चार या छह मेहमानों के लिए या तो टर्की- या हैम-आधारित भोजन का चयन करें, जिसकी कीमत $ 84.99 है।\nपूरे वितरण पैकेज की आवश्यकता नहीं है? यदि आप अपने (ज्यादातर) घर पके हुए भोजन को बढ़ाने या अपनी बहन द्वारा आयोजित दावत में एक पक्ष लाने के लिए देख रहे हैं, तो आप बोस्टन मार्केट रेस्तरां में पिक-अप के लिए साइड व्यंजन और डेसर्ट ला ला कार्टे ऑर्डर भी कर सकते हैं।\nक्या व्यंजन इसे अनुमोदित करते हैं?\nपूरे परिवार के लिए एक परेशानी मुक्त थैंक्सगिविंग रात्रिभोज की मेजबानी करते समय सिद्धांत में आदर्श लगता है, क्या बोस्टन मार्केट की पेशकश वास्तव में यह स्वीकृत है? अपनी छुट्टियों की प्रोटीन चुनते समय, हम पूरी भुना हुआ तुर्की स्तन चुनने की सलाह देते हैं, जिसमें 140 कैलोरी,7ग्राम वसा, और तीन-औंस प्रति 17 ग्राम प्रोटीन है। बेनालेस हैम की तुलना करें, जो 210 कैलोरी में पैक करता है, 1 ग्राम वसा, केवल6ग्राम प्रोटीन-और, यह 43 ग्राम चीनी प्राप्त करें! यह4मजेदार आकार मिल्की वे बार के नीचे स्कार्फिंग के बराबर है।\nअपने पक्षी के संगतों का आदेश देते समय, मैश किए हुए आलू के लिए जाएं, जिसमें 150 कैलोरी,6ग्राम वसा,2ग्राम फाइबर, और3ग्राम प्रोटीन प्रति आधा कप की सेवा होती है। और मिठाई के अनुसार, अपने आप को सेब पाई का टुकड़ा दें, जिसमें 320 कैलोरी, 15 ग्राम वसा, 21 ग्राम चीनी,3ग्राम प्रोटीन और कद्दू पाई की तुलना में काफी कम मात्रा में सूची है।\nनिचली पंक्ति: हालांकि बोस्टन मार्केट के कई भोजन में कुछ हद तक additives और preservatives शामिल हैं- और हम हमेशा घर पर अपने खुद के grub खाना पकाने की सलाह देते हैं- रेस्तरां का कार्यक्रम झगड़ा मुक्त है और आप बच्चों के साथ खर्च करने के लिए अतिरिक्त समय उधार देगा रसोईघर।\nठीक है, मैं बेचा गया हूँ। मैं साइन अप कहां करूं?\nअधिक जानकारी के लिए और अपना ऑर्डर ऑनलाइन रखने के लिए, 23 अक्टूबर से 19नवंबर तक धन्यवादgivingdinnerdelivered.com पर जाएं। और यदि आप अभी भी घर पर खाना बनाने की योजना बना रहे हैं, तो आप केवल 25 थैंक्सगिविंग व्यंजनों को याद नहीं करना चाहेंगे जिन्हें आपको कभी आवश्यकता होगी ।\n© Copyright बोस्टन मार्केट आपके लिए थैंक्सगिविंग कुक करना चाहता है


कोहबर: प्रत्यूषा बनर्जी के बहाने....\nप्रत्यूषा बनर्जी के बहाने....\nबहुत दुखदायी होता है असमय किसी पौधे का मुरझा जाना। मैं प्रत्यूषा बनर्जी को बहुत नहीं जानता। थोड़ी बहुत चर्चा जरुर सुनी थी। लेकिन अट्ठाईस साल की उम्र को बखूबी जानता हूँ और उस तनाव को भी जिससे गुजर गईं हैं वो।\nतीन चार साल पुरानी एक घटना याद आ गई। नया नया बी एड् किया था। लगता था कि दुनिया में एकलौता मास्टर मैं ही हूँ। इसी खुशी में इलाहाबाद निकल गया पढाने। वहां मेरे एक विद्यार्थी मित्र उदित थे ही।एक दिन उन्होंने बताया कि थोड़ी दूर पर मुकेश भैया हैं एकदम चलते फिरते गूगल। मने कुछ भी पूछिए और उत्तर लीजिए। सिविल की तैयारी करते हैं। मिलने चलेंगे?\nमैंने कहा कि - सिविल फील्ड तो नहीं मेरा, लेकिन खलिहर आदमी हूँ तो चलो मिल लिया जाए।\nमुकेश भैया चाय बना रहे थे। छननी हाथों में लिए छननी ढूंढने में व्यस्त... खैर बातें हुईं, खूब हुईं, हंसी ठहाके भी हुए।\nमैंने पूछा कि भैया अगर नीली बत्ती नहीं मिली तो?\nमुकेश भैया जैसे रोने के मूड में आ गए। बोले कि असित मैंने कुछ दूसरा सोचा ही नहीं यार। मर जाऊंगा मैं तो... कैसे भी नीली बत्ती लेनी है... साली एक दिन के लिए ही सही।\nमैंने कहा कि भैया जब आप इतने समर्पित हैं तो जरुर मिलेगी। मुझे मत भूलिएगा लेकिन।\nऐसे ही समर्पित और लगनशील हजारों लडके हैं। मैं भी शामिल हूँ उनमें।इंटर बायोलॉजी से किया। विशेष योग्यता भी रही भौतिकी में। पक्का इरादा था कि डाक्टर बनना है। चश्मा भी लग गया था पावर वाला। लेकिन अक्सर वो नहीं होता जो हम चाहते हैं... मेरा चश्मा भी टूटा ख्वाब भी और साथ ही मैं भी।मन करता था आत्महत्या कर लूँ। मन मारकर बी ए में एडमिशन लिया हिंदी भूगोल राजनीति के साथ। हिंदी यह सोचकर लिया कि चलो बोलना और लिखना तो आता है न! भूगोल और राजनीति तो एकदम समझ में नहीं आते थे । उसमें भी सरकारी कालेज की पढ़ाई। लेकिन मन लगाया फिर एक बार। समर्पित हुआ फिर एक बार। और बी ए में हिंदी में विशेष योग्यता रही पूर्वांचल विश्वविद्यालय से। जहाँ प्राध्यापक नंबर देना और किडनी देना एक बराबर समझते हैं। हिंदी से एम ए भी कर लिया। तब पता चला कि यूपी में हिंदी के साथ संस्कृत भी चाहिए टीजीटी पीजीटी देने के लिए। फिर से बी ए किया संस्कृत से। पांच साल लगा। एक बार मुझसे परीक्षा छूट गई। एक बार रिजल्ट आने में दो साल लग गया। तब जाकर 2011 में फार्म भर पाया। भाग्य देखिए! मामला कोर्ट में चला गया अब तक परीक्षा ही नहीं हुई वह। अब शायद जून में होगी। लेकिन यहां भी तकदीर आगे है - अब बोर्ड ने नया नियम लगाया है कि इंटर में संस्कृत चाहिए। एक बार फिर अपात्र घोषित हो गया हूँ।\nसच कहता हूं मैंने जीवन में दूसरा कोई फार्म ही नहीं डाला अध्यापक के अलावा। मेरा पूरा समर्पण है, मैंने दूसरा कुछ सोचा ही नहीं इसके अलावा।\nअब अगर आप पूछ दें कि अच्छा असित भाई अगर टीचिंग की नौकरी न मिली तो?\nतो मेरा जवाब वो नहीं होगा जो मुकेश भैया का था। मैं मरुंगा नहीं। कोचिंग पढाने लगूंगा। कुछ और करुंगा बिलकुल उसी समर्पण के साथ जो कल बायोलॉजी में था या आज हिंदी में है। क्योंकि कहानी में चान्स मिलता है जिन्दगी में नहीं। मैं ही नहीं रहा तो कौन सा टीचर और कौन सा डाक्टर? जिंदा हूँ तो उम्मीद तो है न कि आज नहीं तो कल बनूंगा ही।\nदरअसल मुकेश भैया का सपना उनकी वास्तविकता पर भारी था। वो हर समय तनाव में थे। साक्षात्कार से पहले लूज मोशन, हल्का बुखार, झुंझलाहट, सामान रखकर भूलना यह सब आम बात थी। उन्होंने पहले नीली बत्ती की सोची बाद में जिंदगी।\nएक कहानी और है छोटी सी ही। मुजफ्फरनगर की एक लड़की थी। ठीक ठाक घर की। इलाहाबाद गई थी लेक्चरर हिंदी की तैयारी करने। एक प्रतियोगी ग्रुप में जुडी हुई थी मुझसे। पहुचते ही फोन किया उसने कि सर कौन सी किताब लूं? मैंने कहा कि उमेश तिवारी की ले ले भाई। मैं खुद ही पढता हूँ उस किताब को।\nतीन दिन बाद फिर उसका फोन आया कि सर किताब तो नहीं मिल रही। मैंने राहुल को बोल दिया है वो ला देगा कहीं से भी।\nमैंने पूछा कि ये राहुल कौन हैं? तुम तो अकेले आई थी?\nउसने कहा -(झिझकते हुए) जी ब्वॉयफ्रेंड है मेरा।\nमैंने कुछ नहीं कहा। क्या कहता मेरे बराबर की लड़की है व्यक्तिगत बात है यह उसकी। हां थोड़ी हैरानी हुई कि यार इलाहाबाद के प्रीति गर्ल्स हॉस्टल में रहकर अल्ला पुर में बिकने वाली किताब तीन दिन में नहीं ढूंढ पाई और ब्वॉयफ्रेंड ढूंढ लिया?\nब्वॉयफ्रेंड /गर्लफ्रेंड मेरे हिसाब से देखा देखी बनते बनाते हैं। उसकी है तो मेरी क्यों नहीं? 'कोई न कोई चाहिए' टाईप फिल्मी डायलॉग सर में घूमता रहता है।\nइसका एक और कारण है। इस उम्र में भावना (प्रेम और आकर्षक की) प्रबल होती है। घर परिवार से कटा हुआ लड़का लड़की का यह प्रेम फ्लो होना चाहता है। लेकिन हो कहां? न मम्मी को फुर्सत न पापा को। भाई-बहनों से ऐसे ही दूरी। साथ की लड़कियां सब जलने वाली और ब्वॉयफ्रेंड वाली। इसी बीच कोई लड़का मिल गया और वही उपादान बन जाता है उस प्रेम का।\nकुछ दिनों तक सब हरा भरा लगता है। अचानक से 'भाषा विज्ञान' के ऊपर 'लैक्मे' रख दिया जाता है और 'हिंदी साहित्य' के ऊपर 'गार्नियर का फेशवाश' । महादेवी के ऊपर गाॅगल और कबीर के ऊपर स्टाॅल। फोन का आना, एस एम एस का आदान-प्रदान। और फिर वहां क्यों गई थी? वो लड़का कौन था? उस कोचिंग में क्यों गई? वो मस्टरवा क्या कह रहा था तुमसे? टाईप सवाल प्रतियोगी सवालों पर भारी पड़ने लगते हैं। और फिर घर वापसी।\nगर्लफ्रेंड /ब्वॉयफ्रेंड मैं नहीं बनाता तो ऐसा नहीं कि मैं विरोध में हूँ। लेकिन आपके लक्ष्य आपके सपने और आपकी जिंदगी पर आपका गर्लफ्रेंड /ब्वॉयफ्रेंड भारी पडने लगे इससे अच्छा है कि वह प्रेम कविता, कहानी, बागवानी, रेखाचित्र बनाने में लगाइए। कुछ नहीं यार! बहुत प्यार आए तो आधा किलो ऊन खरीदो स्वेटर बुनो। नफरत जागे तो फिर से उघार कर गोला बना कर रख लो। फिर प्यार आए तो फिर दूसरा डिजाइन बनाओ।\nएक समस्या और है इसके साथ-साथ। कम उम्र में अप्रत्याशित नाम पहचान या उपलब्धि का मिलना। मुकेश भैया ने एक बात कही थी - यार आधा इलाहाबाद मुझे एस डी एम कहता है। अगर नहीं बना न तो...\nयह दबाव मेरे साथ भी है - यार हजारों लोग जानते हैं मुझे कि टीचर हूं। प्रेमचंदर कहते हैं और अगर टीचर न बना तो...\nयह दबाव का मनोविज्ञान है। आसानी से पीछा नहीं छोडता।\nमैं कभी-कभी टीवी में देखता था कोई कार्यक्रम आता था संगीत प्रतियोगिता का छोटे छोटे बच्चे,अद्भुत प्रतिभा। लेकिन जीतेगा तो कोई एक ही न। मैं रोते हुए बच्चों और रोते हुए मां बाप को देखता हूँ। अजीब हैं यार ये लोग। इस उम्र में हमारे यहां बच्चे दौड़ते हैं, गुल्ली डंडा खेलते हैं। और आपने गला काट कंपटीशन में डाल दिया अभी से? यह नहीं सोचा कि यह टूटा हुआ बच्चा फिर संभलेगा भी कि नहीं!\nबहुत बड़ा नहीं लिखना है। मुझे लगता है कि स्वर्गीया बनर्जी के साथ यही सब कारण रहे होंगे।बहुत बड़ी संख्या है जो इस उम्र में है और बहुत तरह के तनाव झेल रही है। यह तर्क की बात नहीं है। हम सबको गंभीरता से सोचना होगा इस पर। हमें यह सीखना - सिखाना होगा कि असित कुमार मिश्र को कोई झिझक नहीं है चाहे वो इलाहाबाद में लेक्चरर बने या ब्रेड पकौड़े बेचने वाला। मैं अपना सौ प्रतिशत उसी काम में दूंगा। पूरे इलाहाबाद में सबसे बेहतरीन स्वाद मेरे ब्रेड पकौड़े का होगा यह वादा करता हूं आज ही। क्योंकि सपने में जिंदगी नहीं आती। जिंदगी में सपने आते हैं।\nआखिरी बात! मुकेश भैया को नीली बत्ती मिली।एक ही दिन के लिए....हां एम्बुलेंस से ही उनकी लाश गई थी घर....\nPosted by asit kumar mishra at 11:08 PM\nएक कस्बे की मृत्यु गाथा\nढाई आखर प्रेम का....


Wuhan lab claims there were3live bats coronavirus samples in lab but none were found covid 19 positive coronaviruses - वुहान लैब का दावा- यहां से नहीं निकला है Covid-19 का वायरस, फैलाया जा रहा झूठ | World News in Hindi\nहोमदुनिया सेवुहान लैब का दावा- यहां से नहीं निकला है Covid-19 का वायरस, फैलाया जा रहा झूठ\nवुहान के वाइरोलॉजी इंस्टीट्यूट की ओर से सफाई दी गई है कि यह वायरस लैब में था ही नहीं. उन्होंने वहां मौजूद चमगादड़ों के कोरोनावायरस की जांच की है और कोई भी कोविड-19 के जीनोम से मेल नहीं खाता है.\nReported by एएफपी, Translated by तूलिका कुशवाहा, Updated: 24 मई, 2020 7:23 PM\nवुहान के इस लैब पर आरोप हैं कि यह वायरस यहीं से किसी तरह लीक हुआ है.\nनॉवेल कोरोनावायरस (novel-coronavirus) से फैली COVID-19 महामारी में अबतक 3,30,000 से ज्यादा लोगों की जानें जा चुकी हैं लेकिन इस वायरस के असली स्रोत का अभी तक कुछ पता नहीं चल पाया है. चीन के वुहान शहर से पिछले दिसंबर से शुरू हुई इस महामारी से अबतक दुनिया भर के 50 लाख लोग प्रभावित हो चुके हैं. ऐसे में पिछले कुछ महीनों में इस नए इस वायरस के स्रोत को लेकर बहुत सारी थ्योरी सामने आई हैं. वायरस के असली स्रोत को लेकर जो संस्था सबसे ज्यादा निशाने पर रही है, वो है चीन के वुहान शहर में ही स्थित- वुहान वायरोलॉजी इंस्टीट्यूट. दुनिया भर में कई वैज्ञानिकों का मानना है कि वुहान के इसी लैब से, जिसमें कई तरह के वायरसों पर रिसर्च होती है, चमगादड़ों में मौजूद रहने वाला यह कोरोनावायरस लीक हुआ है और किसी भी तरह किसी दूसरे मैमल यानी स्तनपायी जानवर के जरिए इंसानों में घुसा है. अमेरिकी राष्ट्रपति डोनाल्ड ट्रंप ने भी इस दावे का खुलकर समर्थन किया है.\n'जांच में नहीं मिला है यह वायरस'\nअब खुद वुहान लैब ने आगे बढ़कर इस दावे का खंडन किया है. लैब की डायरेक्टर वांग यान्यी ने एक इंटरव्यू में कहा है कि वुहान लैब में इस वक्त रखे गए चमगादड़ों के अंदर मौजूद रहने वाले कोरोनावायरस के तीन लाइव स्ट्रेन (live strains) लिए गए थे, जिनमें से किसी में Covid-19 का वायरस नहीं मिला है.\nवांग यान्यी ने 13 मई को चीन के सरकारी ब्रॉडकास्टर CGTN के लिए रिकॉर्ड किए गए एक वीडियो में दावा किया कि अमेरिकी राष्ट्रपति ट्रंप और दूसरे लोगों की ओर से लैब फैसिलिटी से वायरस लीक होने का दावा गलत है और ये पूरी तरह से गढ़ा हुआ झूठ है. इस इंटरव्यू को शनिवार की रात प्रसारित किया गया था.\nवांग ने बताया कि लैब ने दावों के बाद कुछ चमगादड़ों से कोरोनावायरस के कुछ नमूने लिए और उनकी जांच की. उन्होंने कहा, 'हमारे पास वायरस के तीन जिंदा नमूने हैं लेकिन वो SARS-CoV2(कोविड-19 महामारी फैलाने वाला वायरस) से महज 79.8 फीसदी मिलते हैं.'\nप्रोफेसर शी झेंगिल के नेतृत्व में उनकी एक रिसर्च टीम 2004 से कोरोनावायरस पर अध्ययन कर रही है और SARS के स्रोत का पता लगाने की कोशिश कर रही है. SARS ने लगभग दो दशक पहले कोविड-19 की तरह ही दुनियाभर में तबाही मचाई थी.\n'लैब में ऐसा कोई वायरस ही नहीं'\nवांग ने कहा, 'हम जानते हैं कि SARS-CoV2 का पूरा जीनोम SARS से बस 80 फीसदी मिलता है. ये एक साफ अंतर है. ऐसे में प्रोफेसर शी की रिसर्च टीम ने ऐसे वायरसों पर ध्यान नहीं दिया, जो SARS वायरस से कम मिलते हों.' शी ने Scientific American को दिए एक इंटरव्यू में कहा था कि SARS-CoV-2 का जीनोम सीक्वेंस उनके लैब में रिसर्च के लिए इकट्ठा किए गए या अभी रखे गए किसी भी बैट कोरोनावायरस से मेल नहीं खाता है.\nलैब ने बताया है कि उसे इस नए और अनजान का वायरस के नमूने 30 दिसंबर को मिले और इसका जीनोम2जनवरी तक कन्फर्म हुआ, जिसके बाद लैब ने 11 जनवरी तक इस वायरस के पैथोजन की जानकारी विश्व स्वास्थ्य संगठन (WHO) को दे दी थी.\nवांग ने बताया कि दिसंबर में वायरस का नमूना मिलने से पहले उनके 'लैब में कभी या वायरस रखा ही नहीं गया था, न ही इसपर कोई रिसर्च हुई थी.' वांग ने सवाल उठाया कि 'ऐसे में हमारे लैब से ऐसा कोई वायरस लीक कैसे हो सकता था, जो यहां था ही नहीं?'\nवायरस लैब में वुहान लैब की भूमिका के अमेरिका के दावे पर WHO का कहना है कि उनकी तरफ से इस दावे की पुष्टि करने के लिए कोई सबूत नहीं है.\nवीडियो: ताइवान में रहने वाले भारतीय छात्रों ने कोरोना पर साझा किए अनुभव\ncoronavirus pandemiccoronavirus in batswuhan lab


Oppo F19s May Launch in India Soon: Report - Newssow\nHome/Technology/Oppo F19s May Launch in India Soon: Report\nउद्योग के सूत्रों के हवाले से एक नई रिपोर्ट में कहा गया है कि Oppo F19s जल्द ही भारत में लॉन्च हो सकता है। स्मार्टफोन आगामी त्योहारी सीजन के आसपास लॉन्च हो सकता है। यह ओप्पो F19 सीरीज़ में शामिल होगा जिसमें पहले से ही वैनिला ओप्पो F19, ओप्पो F19 प्रो और ओप्पो F19 प्रो + शामिल हैं। यह अनुमान लगाया जा सकता है कि Oppo F19s, Oppo F19 श्रृंखला से डिज़ाइन तत्वों और प्रमुख विशिष्टताओं को उधार ले सकता है। Oppo F19 Pro और Oppo F19 Pro+ को मार्च में लॉन्च किया गया था, जबकि वैनिला Oppo F19 को अप्रैल में लॉन्च किया गया था। तीनों स्मार्टफोन एंड्रॉइड 11-आधारित ColorOS 11 आउट-ऑफ-द-बॉक्स चलाते हैं।\nजानकारीa. से आती है रिपोर्ट good द्वारा ९१मोबाइल्स जो कहते हैं विपक्ष भारत में जल्द ही चौथा स्मार्टफोन लॉन्च कर सकता है ओप्पो F19 श्रृंखला – और इसे ओप्पो F19s कहा जाएगा। उद्योग के अंदरूनी सूत्रों के हवाले से रिपोर्ट में कहा गया है कि स्मार्टफोन त्योहारी सीजन के आसपास लॉन्च हो सकता है। अभी तक स्मार्टफोन के बारे में ज्यादा कुछ पता नहीं चल पाया है। हालाँकि, रिपोर्ट में अनुमान लगाया गया है कि ओप्पो F19s की कीमत लगभग रु। 18,000 जब इसे लॉन्च किया गया।\nओप्पो F19 स्पेसिफिकेशंस\nओप्पो F19s के वैनिला ओप्पो F19 से विनिर्देशों को उधार लेने की उम्मीद है, जो था का शुभारंभ किया अप्रैल में और चलता है कलरओएस 11 पर आधारित एंड्रॉइड 11. इसमें 6.43 इंच का फुल-एचडी+ एमोलेड डिस्प्ले है, जिसका आस्पेक्ट रेशियो 20:9 है। हुड के तहत, यह स्नैपड्रैगन 662 SoC द्वारा संचालित है, जिसे 6GB RAM के साथ जोड़ा गया है। इसके 128GB की ऑनबोर्ड स्टोरेज को माइक्रोएसडी कार्ड के जरिए बढ़ाया जा सकता है। Oppo F19 में ट्रिपल रियर कैमरा सेटअप है जो 48-मेगापिक्सल के प्राइमरी सेंसर द्वारा हेडलाइन किया गया है। इसमें सेल्फी और वीडियो कॉल के लिए 16 मेगापिक्सल का सेंसर है। स्मार्टफोन में 33W फास्ट चार्जिंग सपोर्ट के साथ 5,000mAh की बैटरी है।\nओप्पो F19 प्रो, ओप्पो F19 प्रो+ स्पेसिफिकेशंस\nशुरू मार्च में, ओप्पो F19 प्रो एंड्रॉइड 11-आधारित ColorOS 11 भी चलाता है। स्मार्टफोन में 6.43-इंच AMOLED डिस्प्ले भी है। हुड के तहत, यह MediaTek Helio P95 SoC के साथ 8GB रैम और 128GB ऑनबोर्ड स्टोरेज के साथ आता है। इसका क्वाड रियर कैमरा सेटअप 48-मेगापिक्सल के प्राइमरी सेंसर द्वारा हेडलाइन है और इसमें सेल्फी के लिए 16-मेगापिक्सल का शूटर है। स्मार्टफोन में 30W VOOC फास्ट चार्जिंग सपोर्ट के साथ 4,310mAh की बैटरी है।\nNS ओप्पो F19 प्रो+ Android 11-आधारित ColorOS 11 भी चलाता है। इसमें 6.4-इंच का फुल-HD+ सुपर AMOLED डिस्प्ले 20:9 आस्पेक्ट रेशियो के साथ है। स्मार्टफोन 8GB रैम और 128GB ऑनबोर्ड स्टोरेज के साथ MediaTek डाइमेंशन 800U SoC द्वारा संचालित है – जिसे माइक्रोएसडी कार्ड के जरिए 256GB तक बढ़ाया जा सकता है। इसका क्वाड रियर कैमरा सेटअप भी 48-मेगापिक्सल के प्राइमरी सेंसर द्वारा सुर्खियों में है और इसमें सेल्फी और वीडियो कॉल के लिए 16-मेगापिक्सल का सेंसर मिलता है। स्मार्टफोन में 4,310mAh की बैटरी है जो 50W फ्लैश चार्ज फास्ट चार्जिंग को सपोर्ट करती है।\noppo f19s इंडिया लॉन्च जल्द होने की उम्मीद है स्पेसिफिकेशंस android coloros 11 oppo एंड्रॉइड 11 ओप्पो एफ19 प्रो ओप्पो एफ19 प्रो प्लस कोलोरोस 11 विपक्ष f19 विपक्ष f19s


एकोऽहम्: March 2009\n23 मार्च की शाम मुझे एक असहज अनुभव हुआ।\nशहीद-ए-आजम भगतसिंह के बलिदान दिवस पर आयोजित एक छोटे से समारोह में शामिल होने का अवसर मिला। श्रोताओं की अधिकतम संख्या एक सौ रही होगी। इनमें भी बूढ़े अधिक थे। युवा कम। बूढ़े लोग खुद से तथा अपने अतीत से मोहग्रस्त और आत्म-मुग्ध थे तो युवा लगभग निस्पृह या कि तटस्थ मुख-मुद्रा में।\nमैं पहुँचा तब तक कार्यक्रम प्रारम्भ हो चुका था। स्थानीय विधायकजी का उद्बोधन चल रहा था। वे पहली बार विधायक बने हैं किन्तु वे पहले से ही ‘वाक् पटु और व्याख्यान निष्णात’ हैं, यह पूरा कस्बा जानता है। अब तो वे विधायक हो गए हैं! सो, लोगों को लगता है कि अब तो उन्हें प्रत्येक विषय पर अधिकारपूर्वक बोलने की सुविधा भी प्राप्त हो गई है जबकि मैं इसे निर्वाचित जन प्रतिनिधियों की अपरिहार्य और कभी व्यक्त न की जा सकने वाली विवशता मानता हूँ। वे लाख कहें कि विषय से उनका कभी साबका नहीं पड़ा किन्तु लोग उन्हें जबरन ठेल ले जाते हैं और बेचारों को कुछ इस तरह बोलना पड़ता है जो उनके अज्ञान को भली प्रकार ढका रहने दे।\n‘लेट कमर आल्वेज सफर्स’ वाली बात मुझ पर शब्दशः लागू हुई और मुझे सबसे पीछे वाली पंक्ति में जगह मिल पाई, वह भी एक कृपालु के सौजन्य से। लाउडस्पीकर की व्यवस्था नहीं थी। किन्तु चारों ओर ऊँची दीवारों वाली चैहद्दी के कारण उद्बोधन को सुनने मे कोई कठिनाई नहीं होनी चाहिए थी, फिर भी हो रही थी। क्यों हो रही थी? यह आगे स्पष्ट हो सकेगा।\nहमारे विधायकजी ने भगतसिंह के असेम्बली में बम फेंकने के पराक्रम सहित कुछ कामों को भारतीयता की आधारभूत अवधारणाओं से जुड़ा और उसी से प्ररित प्रतिपादित किया। श्रोताओं ने इस पर तालियाँ बजाईं।\nविधायकजी के बाद वे सज्जन बोले जिनके साथ मैं गया था और जिन्हें मैं मुख्य अतिथि मानने की भूल कर बैठा था। वे प्रखर समाजवादी हैं और उन्होंने गाँधी, भगतसिंह और लोहिया के बीच तादात्म्य स्थापित करने की सराहनीय कोशिश की तथा वर्तमान स्थितियों में इन तीनों की प्रासंगिकता तथा आवश्यकता जताई।\nइस बीच, मंचासीन एक वयोवृध्द समाजसेवी ने भी सम्बोधित किया जो मुझे सुनाई नहीं पड़ा। हमारी महापौर ने अपने अध्यक्षीय भाषण में भगतसिंह पर कुछ कहने के बजाय, ‘ऐसे महापुरुषों की जयन्तियाँ’ (आयोजन भगतसिंह की जयन्ती का नहीं, उनकी शहादत को याद करने का था) मनाए जाने पर जोर दिया। उनका भाषण तीसरी-चौथी कक्षा के स्कूली छात्र जैसा था।\nमैंने प्रत्येक वक्ता को यथासम्भव सम्पूर्ण सतर्कता से सुनने का प्रयास किया किन्तु पूरी तरह सफल नहीं हो पाया। कारण? वही, जो आजकल प्रत्येक अयोजन में सबसे बड़ा व्यवधान बन कर उभरता है - मोबाइल फोन। जब शहीद-ए-आजम के पराक्रम का बखान किया जा रहा था, उनके प्रति कृतज्ञता व्यक्त की जा रही थी तब, प्रत्येक वक्ता के भाषण के दौरान किसी न किसी के मोबाइल की घण्टी बराबर बजती रही। घण्टी भी सामान्य घण्टी जैसी नहीं, अलग-अलग फूहड़ फिल्मी गानों वाली घण्टी। कभी ‘इश्क की गलियों में नो एण्ट्री’ वाली तो कभी, न समझ में आने वाले किसी अंग्रेजी गीत की धुन बजी।\nलेकिन इससे अधिक क्षोभजनक और आश्चर्यजनक बात यह रही कि जब भी घण्टी बजी तब प्रत्येक बार मोबाइलधारी सज्जन ने न केवल सहजतापूर्व अपितु अधिकारपूर्वक, मुक्त कण्ठ, मुक्त स्वरों में सामने वाले से बात की। एक ने भी अपने आसपास बैठे लोंगों की न तो चिन्ता की और न ही उनकी नजरों में कोई खेद-भाव नजर आया। घण्टी बजी, उन्होंने मोबाइल जेब से निकाला, कुछ देर तक ‘कालिंग नम्बर’ देखा, सामनेवाले को पहचानलेने की खातरी होने के बाद बात की और उतनी ही सहजता से मोबाइल जेब में रख लिया। एक सज्जन कुछ आँकड़े बोल रहे थे। वास्तविकता क्या रही होगी यह तो वे दोनों बात करने वाले और ईश्वर ही जाने किन्तु मुझे लगा कि वे किसी खाईवाल को सट्टे के अंक लिखवा रहे थे। किन्तु केवल श्रोता ही क्यों? आयोजकों में से एक सज्जन खुद भी, चहलकदमी करते हुए, अत्यन्त सहजभाव से और पूरी तन्मयता से मोबाइल पर बात कर रहे थे।\nभगतसिंह, उनकी शहादत और देश प्रेम की बात छोड़ भी दें तो भी सार्वजनिक शिष्टाचार निभाने की आवश्यकता किसी एक ने भी अनुभव नहीं की। अनुभव करते भी कैसे? इसके लिए जो ‘नागर संस्कार’ या कि ‘नागरिकता बोध’ चाहिए, उसका तो अर्थ भी किसी को मालूम नहीं होगा।\nइन्हीं सारी बातों ने मुझे असहज किया। ऐसे क्षणों में मैं बहुत ही जल्दी आपे से बाहर हो जाता हूँ किन्तु उस समय मैं चुप ही रहा। कैसे और क्यों रह पाया? इस क्षण तक नहीं समझ पा रहा हूँ। शायद इसलिए कि आयोजक न केवल मेरे अग्रजवत थे अपितु वे सब मेरे प्रति अत्यधिक कृपाभाव और आत्मीयता रखते हैं, मेरी चिन्ता करते हैं और एक अभिनन्दन पत्र देने के उपक्रम में उन्होंने मुझे भी शरीक कर, मेरा मान बढ़ाया।\nभगतसिंह, उनकी शहादत, देश प्रेम, देश के लिए मर मिटना जैसी बातें अब केवल कहने-सुनने तक ही रह गई हैं। हर कोई भगतसिंह की प्रश्ंासा कर रहा था, उनके होने पर खुद को गर्वित अनुभव कर रहा था और उनके जज्बे की आवश्यकता तीव्रता से अनुभव कर रहा था किन्तु वक्ताओं और श्रोताओं में से एक भी ऐसा नहीं था जो भगतसिंह को अपने आचरण में उतारने को तैयार हो। हममें से प्रत्येक चाह रहा था कि उसका पड़ौसी भगतसिंह बन जाए। पड़ौसी का पड़ौसी भी यही चाह रहा था। हम सब अपने आसपास भगतसिंह की तलाश कर रहे थे किन्तु अपने अन्दर झाँकने को कोई भी तैयार नहीं था। झाँकते तो खुद से ही शर्मिन्दा होना पड़ता।\nइस समय जब मैं यह सब लिख रहा हूँ, 25 मार्च की सवेरे के पांच बजने वाले हैं। याने, आयोजन से लौटे मुझे कोई बयालीस घण्टे हो रहे हैं। इस समय मुझे बहुत ही अच्छा लग रहा है कि भारत के स्वतन्त्र होने से पहले ही भगतसिंह ने फाँसी का फन्दा चूम लिया। अन्यथा, वे इस समारोह में (या ऐसे ही किसी समारोह में) होते और अपनी यह दुर्दशा देखते तो इस बार वे अवश्य ही ऐसा बम विस्फोट करते जिसमें सारे के सारे श्रोता/वक्ता घटनास्थल पर ही मारे जाते। उन्होंने तो अपनी मौत को भी देश के युवाओं को प्रेरित करने वाली घटना माना था। किन्तु उनकी मौत की तो बात छोड़िए, आज के युवाओं को तो भगतसिंह के नाम पर या तो मनोज कुमार याद आते हैं या सनी देओल या फिर ‘रंग दे बसन्ती’ का कोई अभिनेता।\nऐसे में भगतसिंह का नाम और उनके पराक्रम का बखान यदि, फिल्मों के फूहड़ गानों वाली रिंग टोनों के बीच गुम हो रहा हो तो आश्चर्य और दुख क्यों?\nकिन्तु मैं फिर भी असहज बना हुआ हूँ। अब तक भी।\n* Wednesday, March 25, 2009 18 comments:\n* Tuesday, March 17, 2009 13 comments:\nयह कथा उसी लोकविश्वास को प्रगाढ़ करती है कि व्यक्ति सारी दुनिया की अनदेखी-अनसुनी कर सकता है किन्तु ‘अपने’ की एक बात उसके जीवन को और जीवन-दिशा को बदल देती है।\nकथा के नायक का वास्तविक नाम न देना और सुविधा के लिए कोई नाम अवश्य देना मेरी विवशता है। इसी के चलते मानलें कि इस कथा के नायक मलयजी हैं। वे पुलिस में उप निरीक्षक (सब इन्सपेक्टर) थे और पदोन्नत होकर निरीक्षक के रूप् में काल कवलित हुए।\nआयु में वे मुझसे कोई 12-15 वर्ष बड़े थे। उनसे परिचय भी पुराना था किन्तु सम्पर्कों में प्रगाढ़ता बीमा के कारण ही आई। नौकरी के दौरान उनका लक्ष ‘पैसा’ ही रहा। किन्तु सफलता भी उनके चरण-चुम्बन करती रही। मेरे सम्पर्क क्षेत्र में वे अब तक के इकलौते व्यक्ति हैं जो ‘प्रचण्ड रिश्वतखोर’ और ‘प्रचण्ड सफल’ एक साथ थे। मेरे लिए यह तय कर पाना अब तक दुरुह बना हुआ है कि उन्होंने रिश्वत अधिक ली अथवा सफलता अधिक अर्जित की? वे इस सीमा तक ‘रिश्वत आग्रही’ थे कि ‘तू तेरी लुगाई को बेच कर पैसे ला, इससे मुझे क्या?’ वाला वाक्य उनके मुँह से मैंने एकाधिक बार सुना था। ऐसा ‘रिश्वत आग्रही’ अपराधियों से भी इसी सीमा तक चिढ़ता था। उनका बस चलता तो वे दुनिया को ‘अपराधी विहीन’ कर देते। निश्चय ही उन पर कोई दैवी कृपा ही रही होगी कि वे सर्वथा विपरीत सत्यों को समानरूप से साधते रह पाते थे। मैंने उनसे उनकी इस सफलता का रहस्य जब-जब भी जानना चाहा, उन्होंने एक ही उत्तर दिया - ‘मैं दोनों कामों में पूरी ईमानदारी बरतता हूँ।’\nउन्हें लेकर मैं सदैव सम्भ्रम में ही बना रहा। उनकी ‘रिश्वतखोर’ की छवि, मेरी सार्वजनिक छवि को नकारात्मक रूप से प्रभावित न कर दे, इस आशंका से मैं सदैव भयभीत बना रहा। सो उनसे तभी मिलता जब कोई मतलब होता। वे इस बात को खूब अच्छी तरह समझते थे और कहते थे -‘तू नहीं मिलना चाहे तो मत मिल। किन्तु मैं तुझसे मिलना चाहूं, तुझसे मिलने आऊँ, इस पर तो तेरा कोई बस नहीं है।’ सो, सम्पर्क की प्रगाढ़ता का समूचा यश उन्हीं के खाते में रहा।\nवे तीन बेटियों के बाप थे। तीनों का विवाह कर चुके थे। प्रचण्ड रिश्वतखारी के कारण तीनों ही विवाह भरपूर ‘शान-बान’ से सम्पन्न हुए। घर में कहीं कोई कमी नहीं थी। पुत्र नहीं था किन्तु इस बात का मलाल उन्हें तनिक भी नहीं था। वे ‘शिव आराधक’ थे। कहते थे ‘भोले की इच्छा है कि मैं पुत्रविहीन रहूँ। दुखी होकर अपने आराध्य का अपमान कैसे कर सकता हूं?’\nवार-त्यौहार पर तीनों बेटियों का आना-जाना बना रहता। कभी तीनों एक साथ आ जातीं तो कभी एक-एक कर। दामाद भी प्रायः ही सुसराल सुख भोगने आते। किन्तु बेटी-दामाद के आने का वास्तविक अर्थ हर बार उनके जाने के बाद ही मालूम हो पाता। विभिन्न दुकानदार आकर बताते कि इस बार बिटिया और कुँवर साहब इतनी-इतनी खरीदी कर गए हैं। यह खरीदी हर बार हजारों में ही होती। मलयजी भी हँसते-हँसते दुकानदारों का भुगतान करते। एक बार भी किसी भी बेटी-दामाद से खरीदी की पुष्टि कभी नहीं की।\nस्थानान्तर उनकी नौकरी का अपरिहार्य हिस्सा था। सो, उनका स्थानान्तर हो गया। मेरे कस्बे से कोई 160 किलो मीटर दूर। जैसा कि ऐसे मामलों में होता है, शुरु-शुरु में फोन सम्पर्क अधिक (प्रायः नियमित) बना रहा। धीरे-धीरे कम होता चला गया जो ‘प्रासंगिक’ की सीमा तक सिमट गया। किन्तु उनकी श्रीमतीजी के फोन बराबर आते रहे। वे मुझे भला आदमी आदमी मानने का भ्रम पाल बैठी थीं।\nउनके स्थानान्तर के कोई पौने दो वर्ष बाद की बात है यह। उनकी श्रीमतीजी का फोन आया। बिना किसी भूमिका के कहा - ‘भैया! फौरन चले आओ।’ वे अत्यधिक घबराई हुई थीं। मैंने पूछा - ‘सब ठीक-ठाक तो है? कोई गड़बड़ तो नहीं है?’ वे बोलीं -‘कुछ भी ठीक नहीं है। पूछताछ मत करो। फौरन चले आओ। रोटी वहाँ खाओ तो पानी यहाँ आकर पीना।’\nघबराहट तो मुझे भी हो ही गई थी। किन्तु पूछताछ किए बिना जाना नहीं चाहता था। मालूम हुआ कि मलयजी ने दो दिनों से खुद को कमरे में बन्द कर रखा। रोटी-पानी बन्द रखी है। आवाज देने पर जवाब भी नहीं दे रहे। कमरे की खुली खिड़की से उन्हें देख पाना सम्भव हो रहा है। वे बिस्तर पर लेटे हुए हैं। कभी हिचकियाँ ले-ले कर तो कभी सिसकियाँ भर कर रोए जा रहे हैं। उन पर चैबीसों घण्टे नजर रखी जा रही है। तसल्लीबख्श बात यही थी कि वे आत्महत्या का प्रयास करते नजर नहीं आए। लेकिन ‘कब क्या कर बैठें?’ की आशंका तो बराबर बनी हुई है।\nमैं सचमुच में भाग कर पहुँचा-अपने सारे काम छोड़कर। उनकी श्रीमतीजी ने मेरे नमस्कार करने पर बिलकुल ही ध्यान नहीं दिया। बोलीं--‘दरवाजा खुलवाओ।’ मैंने अपना नाम बता कर आवाज लगाई। उन्होंने तत्काल ही दरवाजा खोल दिया और इससे पहले कि मैं कमरे में प्रवेश करता, वे मुझे बाँहों में भींचकर, दहाड़ें मार-कार कर रोने लगे। दरवाजे पर उनकी श्रीमतीजी सहित कुछ पुलिसकर्मी एकत्र हो गए थे। सबके सब मलयजी को इस दशा में देखे जा रहे थे-भौंचक और किंकत्र्तव्यविमूढ़ होकर।\nइसी दशा में, कमरे की देहलीज पर ही कुछ मिनिट बीत गए। उनका रोना जब कम हुआ तो मैंने कहा -‘क्या हुआ?’मुझे आलिंगनबध्द दशा में ही वे कमरे में ले आए। फिर मुझे छोड़कर, सबकी ओर देखे बिना ही कमरे का दरवाजा किया। पहले खुद पलंग पर बैठे। फिर मुझे बैठने को कहा। उन्हें संयत होने में सचमुच में अपेक्षा से अधिक समय लगा। हम दोनों में बात शुरु हुई।\nमालूम हुआ कि सबसे छोटी बेटी रचना दो दिन पहले ही लौटी है। दामाद सहित ही आई थी इस बार थी। तीनों बेटियों में वही सबसे अधिक प्रिय थी मलयजी को। वे उसे अपनी बेटी कम और मित्र अधिक मानते थे। घर की और मन की जो बात पत्नी से भी नहीं कह पाते थे, रचना से कह देते थे। अपनी उसी ‘प्रियतम’ बेटी का एक वाक्य मलयजी के ह़रदय को बेध गया। उन्होंने सहज ही कहा था कि वे पति-पत्नी बाजार से जो भी खरीदी करें तो करें, कोई बात नहीं। किन्तु जाने से पहले यदि बताते जाएँ कि उन्होंने बाजार मे कितनी उधारी की है तो अच्छा होगा। पिता की यह इच्छा रचना को अपनी हेठी लगी और उसने कुछ ऐसा कहा -‘तो पापा अब मुझे हिसाब देकर जाना पड़ेगा? आपको क्या फर्क पड़ता है अगर दुकानदार हजार-पाँच सौ की ठगी कर ले? आपको कौन सा अपनी गाँठ से पैसा देना पड़ रहा है? आप तो लोगों की लुगाइयाँ बिकवा कर पैसे लेते हो!’ यह कह कर रचना तो ‘यह जा, वह जा’ हो गई और थोड़ी ही देर बाद बेटी-दामाद अपने निर्धारित कार्यक्रमानुसार अपने घर लौट गए।\nरचना के जाने के बाद से ही मलयजी ने खुद को कमरे में बन्द कर लिया। उन्होंने कहा कि सारी दुनिया उन्हें रिश्वतखोर, भ्रष्टाचारी और ‘लोगों की लुगाइयाँ बिकवानेवाला’ कहती है, उन्होंने किसी की परवाह नहीं की। किन्तु जिन बच्चों के लिए यह सब किया, वे ही बच्चे आज उनके मुँह पर ही यह सब कह गए और यह कहते हुए उन्हें पल भर भी विचार नहीं आया कि बाप पर क्या गुजरेगी। बच्चे जिस बाप की इज्जत न करें, उस बाप को तो डूब मरना चाहिए। किन्तु मलयजी का विवेक नष्ट नहीं हुआ था। वे आत्महत्या को ईश्वर के प्रति अपराध मानते रहे हैं। आत्महत्या के प्रत्येक प्रकरण में उन्होंने आत्महन्ता को ‘खुद तो हरामखोर मर गया और अपने घरवालों की जिन्दगी नरक बना गया’ जैसी बातें कर खूब कोसा है और जी भर कर गालियाँ दी हैं। रचना की बात उनसे अब भी सहन नहीं हो पा रही थी। वे ‘कुछ’ करना चाह रहे थे किन्तु कुछ सूझ नहीं पड़ रहा था। उन्होंने मुझसे कहा - ‘तू ही बता। मैं क्या करूँ कि इस जिल्लत से निजात मिल सके?’\nमैं क्या कहता? मैं तो उनसे हर मामले में बहुत ही छोटा था। किन्तु उस क्षण वे मुझे ‘दुनिया का सबसे ज्यादा जरूरतमन्द व्यक्ति’ लगे। सो मैंने कहा कि मेरे पास एक उपाय है अवश्य किन्तु उस पर अमल कर पाना उनके लिए नितान्त असम्भव ही लग रहा है। मलयजी बोले -‘अभी तो तूने कुछ कहा नहीं है? मुझे तुझ पर पूरा विश्वास है। तू जो कहेगा, वही करुँगा। अपने ईष्ट भोल शंकर की साक्षी में तुझसे वादा करता हूँ। शर्त यही है कि मुझे इस जलालत से मुक्ति मिल जाए।’ मैंने कहा कि रिश्वतखोरी ही इस संकट के मूल में है, सो इस मूल को नष्ट करना ही एकमात्र उपाय नजर आता है जो उनकी नौकरी के चरित्र को देखते हुए नितान्त असम्भव है।\nउन्होंने मुझसे दो बार और पूछा कि ऐसा करने से वास्तव में वे संकट मुक्त हो सकेंगे? मैंने कहा -‘मुझे तो पूरा विश्वास है।’ मलयजी ने कहा -‘तो तू भरोसा कर। शिव साक्षी में मैं इसी मिनिट से रिश्वतखोरी बन्द कर रहा हूँ।’ उनके स्वरों की दृढ़ता ने मेरे आत्मविश्वास को डिगा दिया। मुझे प्रसन्न होना चाहिए था किन्तु मुझे कँपकँपी हो आई। मैंने कहा- ‘तब आप नौकरी नहीं कर पाएँगे। इसलिए इसमें एक सुधार कर रहा हूँ कि आप अपनी ओर से रिश्वत माँगना बन्द कर दीजिएगा और यदि कोई स्वैच्छिक रूप से ‘शुकराना’ दे तो मना मत कीजिएगा।’ उन्होंने मेरे इस स्खलन को तत्काल ही भाँप लिया। बोले - ‘रिश्वत तो रिश्वत ही होती है। फिर भी तेरी सलाह व्यवहारहिक है। यही करूँगा। पक्का वादा। शिव साक्षी में वादा।’\nयह सब होने के बाद, कोई तीसरे दिन उन्होंने अन्न-जल ग्रहण किया। रात को उन्होंने मेरी उपस्थिति में अपनी श्रीमतीजी को पूरी बात सुनाई और ‘सूखी तनख्वाह पर’ घर चलाने के लिए तैयार रहने की सूचना दे दी। अगली सवेरे मैं चला आया।\nचला तो आया, किन्तु समूचा घटनाक्रम मेरा पीछा नहीं छोड़ रहा था। पल-प्रति-पल मैं भयभीत बना रहात। पता नहीं मलयजी पर क्या बीत रही होगी? वे अपनी नौकरी कैसे कर रहे होंगे? अब मैंने अपनी ओर से सम्पर्क करना शुरु कर दिया था-नित्य प्रायः ही। उनके स्वरों में एक बार भी निराशा, दुर्बलता, उपालम्भ अनुभव नहीं हुआ। सब ठीक ही चल रहा था। अपराधियों को तो वे पहले भी नहीं बख्शते थे। अब भी नहीं बख्श रहे हैं। सो, नौकरी में सफलता का ग्राफ अपनी वृध्दि नियमित बनाए हुआ था। जो भी अन्तर पड़ रहा था, आमदनी पर पड़ रहा था। मलयजी में आए परिवर्तन की जानकारी कानोंकान होते उनके समूचे कार्यक्षेत्र में अनपेक्षित तेजी से फैली। अपराधी अधिक भयभीत हुए। दौरों पर आने वाले उच्चाधिकरियों ने भी उनसे ‘अर्थापेक्षाएँ’ मानो शून्यवत कर लीं। इन सारी बातों से मलयजी का आत्मबल और बढ़ा। घटना के कोई सात माह बाद एक दिन उन्होंने टेलीफोन पर कहा -‘तेरी एक बात टाल दी है। अब शुकराना लेने के लिए आत्मा गवाही नहीं देती। वह भी बन्द कर दिया है।’ उनके स्वरों में मानो चौड़े पाट में बह रही गंगा की शान्त-गम्भीर सरसराहट थी और मेरी आँखें गंगा हुई जा रही थीं। बता रहे थे कि शुरु-शुरु के तीन-चार महीने अवश्य अर्थाभाव अनुभव हुआ किन्तु उम्मीद से अधिक जल्दी ही जीवनक्रम सामान्य हो गया। अब वे गहरी नींद सोते हैं।\nऔर रचना सहित तीनों बेटी-दामादों का व्यवहार? उन्होंने बताया कि सबके सब अब भी पूर्वानुसार ही आते-जाते हैं लेकिन घर से बाहर कोई नहीं जाता। रचना को जैसे ही मालूम हुआ कि उसकी बात ने पिता की जीवन दिशा और दशा बदल दी है तो अपराधबोध से ग्रस्‍त हो, उसने अपनी दोनों बड़ी बहनों और तीनों दामादों को ‘हिदायत’ देकर दुरुस्त कर दिया। बेटी-दामाद के जाने के बाद कोई दुकानदार अब घर नहीं आता।\nघटना के कोई सवा वर्ष बाद, एक विवाह प्रसंग में,उनकी पदस्थापना वाले कस्बे में फिर जाना हुआ। अकेला नहीं था, चार-पाँच मित्र भी साथ थे। सो तय किया था कि विवाह समारोह से निपट कर लौटते समय उनसे मिलूँगा। किन्तु वे तो मुझसे पहले ही विवाह समारोह में उपस्थित थे। मुझे देखते ही मेरी ओर लपके। मुझे लगा कि वे मुझे बाँहों में भर लेंगे। किन्तु वे तो एकदम मेरे पैरों की ओर झुकते नजर आए। मैंने घबराकर, सकपकाकर उन्हें अपनी बाँहों में थामा। बडी ही कठिनाई से कह पाया - ‘यह क्या कर रहे है? मुझे पाप में क्यों डाल रहे हैं?’ मुझे लगा था कि वे रोना शुरु कर देंगे। किन्तु ऐसा नहीं हुआ। मेरे हाथों में थमे अपने हाथों को छुड़ाकर, अपने दाहिने हाथ से मेरी पीठ को घेरे में लेकर, अपने साथ मुझे आगे ले चलते हुए लोगों से बोले -‘यही है वो आदमी जिसकी बात मैं आपसे करता रहता हूँ। इसने मुझे जिन्दगी दी भी और सुधारी भी।’ इसके बाद जो कुछ हुआ हुआ उसका वर्णन यहाँ अनावश्यक ही है। बस इतना ही कि मैं न भोजन कर पाया और न ही व्यंजनों का स्वाद ले पाया। उस समय जो अनुभूति हुई वह आज भी मेरी धरोहर बनी हुई है।\nनौकरी में रहते हुए ही गम्भीर ह़रदयाघात से उनकी मृत्यु हो गई। अपनी सम्वेदनाएँ प्रकट करने मुझे जाना ही था। गया तब तक शोक निवारण तक की सारी उत्तरक्रियाएँ सम्पन्न हो चुकी थीं। सारे मेहमान लौट चुके थे। केवल रचना रुक गई थी। मैं लौटने लगा तो रचना मुझसे लिपट गई। बड़ी मुश्किल से उसने कहा - ‘पहली बार पापा को मैंने मार दिया था। तब मम्मी ने आपको खबर कर दी थी और आपने पापा को बचा लिया था। इस बार सब कुछ इतना एकाएक हुआ कि मम्मी को आपको बुलाने की याद आने का मौका भी नहीं मिला।\nरोना तो मुझे भी आ ही रहा था। मलयजी की मृत्यु के कारण, रचना के लिपट कर रोने के कारण, रचना की कही बात के कारण। किन्तु उससे अधिक शायद इस बात के कारण कि मैंने मलयजी को शुकराना लेने की सलाह क्यों दी। वे तो मेरी सलाह के बाद पहले ही क्षण से रिश्वतखोरी को त्यागने को तत्पर थे। मेरे कारण ही वे कुछ और समय तक रिश्वतखोर बने रहने का वजन अपनी आत्मा पर झेलते रहे होंगे।\nभला बताइए! ऐसी बातें याद करते समय, लिखते समय रोना क्यों नहीं आए?\n* Monday, March 16, 2009 10 comments:\nयह ‘चरित्र प्रमाण-पत्र’ मेरे लिए जारी किया जा रहा था। मेरे घर के ठीक बाहर ही। मुहल्ले के चार-पाँच बच्चे बातें कर रहे थे। उन्हीं में से एक कह रहा था - ‘ये दादाजी चट्टे हैं।’ मैं आगे वाले कमरे में बैठकर अपनी लिखा-पढ़ी कर रहा था। तभी बाहर से बच्चों के बीच से यह आवाज आई। मैं ने खिड़की का पर्दा, जरा सा सरका कर देखा। वे मेरे घर के बाहर, सड़क पर खड़े थे और सबका मुँह मेरे मकान की ओर था।\nचट्टे याने चटोरे। एक बच्चा मुझे चटोरा घोषित कर रहा था और बाकी सब मानो मूक-सहमति दे रहे थे। मैं खिड़की से हट कर अपनी जगह बैठ कर काम करने लगा किन्तु कान बच्चों की बातों पर ही थे। उनके सम्वाद कुछ इस तरह थे -\n‘तुझे कैसे मालूम?’\n‘मुझे मालूम है। इन्हें आज जब मालूम पड़ा कि सन्तोष आण्टी ने कचौरियाँ बनाई हैं तो इन्होंने सन्तोष आण्टी से माँग कर कचौरियाँ खाईं।’\n‘क्या बात करता है? दादाजी ने खुद माँगी?’\n‘सच्ची। बड़ी-बड़ी विद्या की कसम। मैंने खुद देखा। मेरे सामने माँगी?’\n‘शेम। शेम। मैं ऐसा कर लूँ तो मेरी मम्मी मेरी पिटाई उड़ा देती।’\n‘और नहीं तो क्या? मेरी मम्मी तो कहती है कि कोई खाने को कहे तो पहली बार में तो उस चीज को दखना भी नहीं चाहिए। दूसरी बार कहे तो थोड़ी से लेनी चाहिए।’\n‘हाँ। मेरी मम्मी भी यही कहती है।’\n‘अच्छा बता! दादाजी ने कचौरियाँ माँगी कैसे?’\n‘वो मेरी मम्मी और सन्तोष आण्टी गेट पर खड़ी-खड़ी बातें कर रही थीं। दादाजी ने अपने दरवाजे पर आए और सन्तोष आण्टी को आवाज लगा कर कचौरियाँ माँगी।’\n‘एँ! आवाज लगा कर? जोर से आवाज लगा कर?’\n‘येई तो! और आवाज भी इतनी जोर से लगाई कि सड़क पर खड़े सब लोगों ने सुनी।’\n‘शेम! शेम! और सन्तोष आण्टी ने क्या कहा?’\n‘कहा क्या? यही कि थोड़ी देर में भिजवाती हूँ।’\n‘उन्हें (सन्तोष आण्टी को) बुरा नहीं लगा?’\n‘येई तो कमाल है! बुरा लगना तो दूर उल्टे वो तो खूब खुश हो गई।’\n‘हाँ, हाँ। कोई मेरी मम्मी से माँगता है तो वो भी खुश होती है कि देखो बड़े अकड़ते हैं लेकिन कितनी बेशर्मी से चीजें माँग लेते हैं।’\n‘हाँ, मेरी मम्मी भी माँगने वाले के लिए ऐसा ही बोलती है।’\n‘फिर सन्तोष आण्टी ने कचौरियाँ दी कि नहीं?’\n‘अरे क्या बात करता है! सन्तोष आण्टी को भाग कर घर गईं। घर में जाकर फौरन बाहर आईं और अपने दरवाजे से ही जोर से आवाज लगा कर दादाजी को कहा कि अभी गरम-गरम उतरते ही भेजती हूँ।’\n‘हाँ। मैंने देखा। सन्तोष आण्टी ने कटोरी में तीन कचौरियाँ भेजीं।’\n‘फिर! दादाजी ने खाई कि नहीं? दादाजी क्या बोले?’\n‘खाते कैसे नहीं? खाने के लिए ही तो मँगवाई थीं। वो कटोरी लेकर घर में चले गए। थोड़ी देर में मुँह पोंछते-पोंछते फिर दरवाजे पर आए और सन्तोष आण्टी को जोर से आवाज लगा कर कहा कि कचौरियाँ अच्छी बनाईं है।’\n‘सन्तोष आण्टी ने कुछ कहा?’\n‘हाँ यार! उन्होंने दादाजी को थैंक्यू कहा!’\nक्या? सन्तोष आण्टी ने थैंक्यू कहा? थैंक्यू तो दादाजी को कहना चाहिए था!’\n‘वोई तो! मुझे भी समझ में नहीं आया कि थैंक्यू सन्तोष आण्टी ने क्यों कहा? दादाजी ने क्यों नहीं कहा?’\n‘शेम! शेम! याने दादाजी चट्टे ही नहीं, इन्हें मैनर्स भी नहीं आते।’\n‘हाँ यार! और ये अपने को कितना टोकते रहते हैं?’\n‘अब टोकने दो। अपन भी साफ-साफ कह देंगे कि आप चट्टे हो।’\nऔर इस ‘सर्वानुमत निर्णय’ के साथ बच्चों की टोली आगे बढ़ गई।\nबच्चों की बातें सुनकर मुझे बुरा तो बिलकुल ही नहीं लगा कि किन्तु यह अनुभव कर अटपटा अवश्य लगा कि हम बच्चों को शिष्ट बनाते-बनाते किस सीमा तक औपचारिक या कि असहज बना रहे हैं।\nधुलेण्डी के दिन मुहल्ले के सब लोग एक दूसरे को रंग-गुलाल लगाने जाते हैं। इसी क्रम में सब लोग, मेरे सामने रह रहे माँगीलालजी कुमावत के घर गए। उनकी श्रीमतीजी (जिन्हें पूरा मुहल्ला ‘बाईजी’ कह कर सम्बोधित करता है) ने सबके लिए कचौरियाँ बनाई थीं और कोशिश की थी सबको गरम-गरम कचौरियाँ खाने को मिलें।\nमुझसे मिलने के लिए कुछ कृपालु आ गए थे। उनसे होली-मिलन कर मैं बाईजी के यहाँ पहुँचता, उससे पहले ही मिलन-मण्डली वहाँ से आगे बढ़ गई। यह देख मैं घर में ही रुक गया।श्रीमतीजी वहाँ से लौटीं तो दो कचौरियाँ लेकर। एक मेरे लिए और एक हमारे छोटे बेटे तथागत के लिए। हम दोनों को घर में उलझा देखकर श्रीमतीजी ने बाईजी की पुत्र-वधु सन्तोष से हम दोनों के लिए एक-एक कचौरी माँग ली थी।\nकचौरी वास्तव में बहुत ही खस्ता और स्वादिष्ट थी। उस पर ‘गरम-गरम’ ने स्वाद और आनन्द कई गुना बढ़ा दिया। मैंने श्रीमतीजी से प्रशंसा की तो वे बोलीं कि सन्तोष ने मेरे इस आनन्द का पूर्वानुमान लगा रखा है और वह प्रसन्नतापूर्व प्रतीक्षा कर रही है कि यदि मुझे कचौरी पसन्द आए तो तदनुसार उसे सूचित करूँ ताकि वह और कचौरियाँ पहुँचाए।\nऔर मैंने, अपने घर के दरवाजे पर खड़े होकर, ज्योति से बतिया रही सन्तोष से, आवाज लगा कर कचौरियाँ माँग लीं। सन्तोष मानो इसी की प्रतीक्षा कर रही थी। वह भाग कर घर गई और मेरे लिए गरम-गरम कचौरियाँ भिजवा दीं।\nयह सब कुछ न केवल सहजता से हुआ अपितु पूरी-पूरी आत्मीयता और अनौपचारिकता से भी हुआ।\nलेकिन बच्चों के लिए इस सबका अर्थ कुछ और ही था। निश्चय ही वे हतप्रभ और दुखी हुए क्योंकि मैं उनके लिए मैनरलेस और चटोरा आदमी साबित हुआ।\nअब मैं सहजता और आत्मीयता से उजागर अपने चटोरेपन पर गुमान करूँ या मेरे व्यवहार से बच्चों के मन में उपजी हताशा पर दुखी होऊँ?\n* Sunday, March 15, 2009 12 comments:\nमैं जब चन्दू भैया के चेम्बर में पहुँचा तो समूचा दृश्य तनिक विचित्र और वातावारण असहज तथा भारी था। एक व्यक्ति अत्यन्त अशिष्ट मुद्रा में और उससे भी अधिक अहंकारी भाव-भंगिमा से खड़ा था-ऐसे, मानो चन्दू भैया के चेम्बर में आकर और चन्दू भैया को काम बता कर उसने न केवल चन्दू भैया पर अपितु उनके पुरखों पर भी उपकार किया हो। चन्दू भैया उसकी अपेक्षानुरूप उसे सहयोग करते नजर नहीं आ रहे थे सो वह अत्यधिक कुपित था। पूरे चेम्बर में, अपने चरम पर छाया हुआ अनुभव बिना किसी कोशिश के पहली ही साँस में अनुभव हो रहा था।\nइससे पहले कि चन्दू भैया मेरी मनुहार करते, मैं नमस्कार कर उनके ठीक सामने बैठ गया। थोड़ी ही देर में सारी बात समझ में आ गई।\nचन्दू भैया मेरे कस्बे में एक गैस एजेन्सी के संचालक हैं। एक तो वे पहले से ही ‘घनघोर सामाजिक प्राणी’ और उस पर गैस एजेन्सी के संचालक भी! सो, उनकी जान-पहचान की न तो सीमा का अनुमान किया जा सकता है और न ही है इसके प्रभाव क्षेत्र की व्यापकता का।जो व्यक्ति वहाँ ‘अशिष्टता और अभद्रता का मानवाकार’ बन कर खड़ा था, उसे एक गैस सिलेण्डर चाहिए था। उसके पास जो डायरी था वह उसके नाम की नहीं था और न ही उसने, उस डायरी पर गैस बुक करवा रखी थी। किन्तु उसे सिलेण्डर चाहिए था, तत्काल चाहिए था और वह भी अपनी चाय की होटल के लिए। मामला मुझे रोचक लगा और मैं अतिरिक्त उत्सुकता तथा सतर्कता से सब कुछ देखने लगा।\nजैसा कि मैं अनुमान कर रहा था, चन्दू भैया ने असमर्थता जताई। शायद, मेरे पहुँचने से पहले भी वे मना कर चुके थे। चन्दू भैया का दूसरी बार मना करना उस व्यक्ति को असहनीय ही नहीं, अपनी हेठी भी लगा। उसने अशिष्टतापूर्ण आत्मविश्वास से कहा -‘निगोसकर साहब से बात कर लो।’ मुझे नहीं पता कि निगोसकर साहब कौन हैं। किन्तु यह अनुमान तो हो ही गया कि वे निश्चय ही ऐसे विभाग के ऐसे प्रभावशाली अधिकारी हैं जिनकी बात टालना गैस एजेन्सी के संचालक के लिए असम्भव नहीं तो कठिन तो होता ही होगा।\nनिगोसकरजी के नाम का असर फौरन ही हुआ है, यह मैंने देखा। चन्दू भैया ने फोन लगाया और बात शुरु की। सम्वादों से मालूम हुआ कि निगोसकरजी जिला खाद्य अधिकारी हैं। उन्होंने क्या कहा, यह तो पता नहीं हो पाया किन्तु चन्दू भैया ने वस्तुस्थिति तथा आए हुए व्यक्ति के अभद्र और अशिष्ट व्यवहार की जानकारी दी। जल्दी ही बात समाप्त हो गई। चन्दू भैया ने उस व्यक्ति को कहा कि वह पहले गैस कनेक्शन अपने नाम करा ले। फिर सिलेण्डर ले ले। उसने कहा -‘तो इसमें मुझे क्या करना है? नाम ट्रांसफर तो तुम ही करोगे। कर दो ट्रांसफर और दे दो टंकी।’ इस बार केवल चन्दू भैया न ही नहीं, चेम्बर मे बैठे हम सब लोगों ने उसकी ओर देखा। हम सबकी नजरों में लबालब भरी भत्र्सना उसने शायद तत्क्षण ही पढ़ ली। वह ‘आहत अहम्’ लिए (कुछ इस तरह व्यवहार करते हुए कि ‘तुमने ठीक नहीं किया। तुम्हें देख लूँगा।’) चला गया।\nउसके जाने के बाद चन्दू भैया से विधिवत् नमस्कार हुआ। अचानक ही उन्होंने फिर निगोसकर साहब को फोन लगाया और पूरी बात बताते हुए सूचित किया कि उस व्यक्ति को बिना सिलेण्डर दिए लौटा दिया है। उस व्यक्ति की अशिष्टता, अभद्रता और भाषा का उन्होेंने विशेष रूप से, एकाधिक बार उल्लेख किया और अकस्मात ही ‘मैं क्या कहूँ, ये विष्णु भैया सामने बैठे हैं, इन्होंने सब कुछ देखा-सुना है। आप इन्हीं से पूछ लें।’ कहते हुए मुझे फोन थमा दिया। मैं इस स्थिति के लिए बिलकुल ही तैयार नहीं था और न ही निगेासकरजी को जानता था। लेकिन अब तो मुझे बात करनी ही थी। नमस्कार के बाद मैंने उनसे कहा कि जैसा व्यवहार उस व्यक्ति ने किया है वैसा व्यवहार तो खुद निगोसकरजी का दामाद भी (उन्हें परेशान करनेे की नीयत से भी) नहीं करता। मैंने उनसे एक निवेदन किया कि वे भविष्य में (न केवल किसी गैस एजेन्सी पर, अपितु कहीं भी) किसी भी व्यक्ति को सिफारिशी तौर पर भेजें तो उससे यह अवश्य कहें कि वह ऐसा कोई व्यवहार न करे जिससे उनकी (निगोसकरजी की) प्रतिष्ठा कलंकित, लज्जित हो।\nनिगोसकरजी ने न केवल मुझसे सहमति जताई अपितु पूरे घटनाक्रम के लिए खेद भी प्रकट किया। मुझे संकोच हो आया। वे मेरे प्रति तो कहीं भी जिम्मेदार नहीं थे! मुझे आश्चर्य हुआ कि एक ओर तो निगोसकरजी हैं जो एक अपरिचित से खेद प्रकट कर रहे हैं और एक वह व्यक्ति था जो निगोसकरजी का नाम लेकर अकड़ बताए जा रहा था।\nमुझे लगा कि समूचा घटनाक्रम किसी ‘जीवन दर्शन’ का सन्देश दे रहा है। किसी से सिफारिश करवा कर हम ‘भुट्टे जैसे’ अकड़ जाते हैं। इसी अकड़ में यह भूल जाते हैं कि हम सिफारिश करने वाले की ‘धाक और रुतबा’ ही अपने साथ नहीं ले जा रहे हैं, उसकी प्रतिष्ठा और उसकी छवि भी साथ ले जा रहे हैं। याने, यदि हम ‘विशेषाधिकार प्राप्त’ हैं तो इसके साथ ही साथ ‘जवाबदार’ भी हैं। सिफारिश से मिली सुविधा को हम अपना अधिकार मानने की मूर्खतापूर्ण गलती करते हैं। यह गलती ऐसी होती है जिसकी सजा हमें भले ही न मिले, हमारी सिफारिश करने वाले को अवश्य ही मिलती है।\nअब यह तो नहीं बताऊँगा कि ऐसी भूल मैंने अब तक कितनी बार की है। किन्तु अचेतन में भी सचेत रहने का पूरा-पूरा यत्न करूँगा कि ऐसी गलती अब न हो। कभी नहीं हो।\nऔर आप क्या करेंगे? यह तो आप ही तय कीजिएगा। हाँ, मेरी सफलता के लिए ईश्वर से प्रार्थना अवश्य कीजिएगा।\nयदि कोई कृपालु इस सामग्री का उपयोग करें तो कृपया इस ब्लाग का सन्दर्भ अवश्य दें । यदि कोई इसे मुद्रित स्वरूप प्रदान करें तो प्रकाशन की एक प्रति मुझे अवश्य भेजें । मेरा पता है - विष्णु बैरागी, पोस्ट बाक्स नम्बर - 19, रतलाम (मध्य प्रदेश) 457001.\n* Friday, March 13, 2009 12 comments:\n(या तो मेरे सिस्टम में कोई गड़बड़ है या फिर मेरे नेट कनेक्शन में कि दो दिन से मैं चिट्ठे नहीं पढ़ पा रहा हूँ। कुछ चिट्ठे मैं ई-मेल से प्राप्त करता हूँ। किन्तु वे भी या तो खुल ही नहीं रहे हैं या फिर बहुत अधिक देर बाद, धीमे-धीमे। इसी कारण मुझे नहीं पता कि इन दो दिनों में चिट्ठों की नदियों में कितना पानी बह गया है। मैं खुद को पिछड़ा हुआ अनुभव कर रहा हूँ। इस क्षण मुझे यह भी भरोसा नहीं है कि मेरी यह पोस्‍ट प्रकाशित हो ही जाएगी।)\nइसे ‘देर आयद दुरुस्त आयद’ भी कहा जा सकता है या फिर ‘सुबह का भूला शाम को घर लौटा’ भी। वास्तविकता जो भी हो, इसका स्वागत किया ही जाना चाहिए। इस्लाम को ‘कट्टरता और धर्मान्धता’ का पर्याय बनाए जा रहे वर्तमान समय में यह पहला ‘वास्तविक धर्मिक फतवा’ है। इसे किसी कठमुल्ला-मौलवी ने नहीं, मुसलमानों के हितों की चिन्ता करते हुए उनकी बेहतरी की ईमानदार कोशिशें करने वाले ‘दारुल उलूम देवबन्द’ ने जारी किया है।\nलोकसभा चुनावों के लिए जारी किए गए इस फतवे में निम्नांकित चार बातें उल्लेखनीय हैं -\n(1) हर मुसलमान वोट अवश्य दे।\n(2) फतवे में किसी दल विशेष, व्यक्ति विशेष, धर्म विशेष के लिए वोट देने का आग्रह नहीं किया गया है।\n(3) ऐसे उम्मीदवार को वोट देने के लिए कहा गया है जो देश और मुसलमसनों के हित में काम कर रहा हो। फिर भले ही वह किसी भी जाति-समाज का अथवा राजनीतिक दल का उम्मीदवार क्यों न हो।\n(4) चूँकि भारत में लोकतान्त्रिक व्यवस्था अपनाई हुई है इसलिए भारत के नेताओं और राजनीतिक दलों पर इस्लाम के पैमाने लागू करना सही नहीं होगा।\nइस फतवे में इस्लाम की चिन्ता नहीं की गई है बल्कि मुसलमानों की चिन्ता की गई है और ‘देश’ तथा ‘मुसलमानों’ में से ‘देश’ को पहले रखा गया है। इससे भी अधिक महत्वपूर्ण बात यह है कि ‘मुस्लिम पर्सनल ला’ और ‘शरीयत तथा हदीस’ की दुहाइयों को परे धकेल कर साफ-साफ कहा गया है कि लोकतन्त्र के पैमाने ही मुसलमानों पर लागू होंगे, इस्लामिक कानूनों के नहीं। यह फतवा एक ओर जहाँ मुसलमानों को अपने-अपने स्तर पर सोच विचार कर वोट देने की सलाह दे रहा है तो उससे भी पहले वोट जरूर देने की बात कह कर समय की जरूरतों से खुद को जोड़ भी रहा है।\nसम्भवतः, वर्तमान काल खण्ड में यह पहला फतवा है जो मुसलमानों को वोट बैंक बनने से बचने की साफ-साफ सलाह दे रहा है। मुसलमान यदि अब तक वोट बैंक बने हुए हैं तो इसका कारण यही है वे ऐसा ही चाहते रहे हैं। क्षुद्र महत्वाकांक्षी और निहित स्वार्थी मुसलमान नेताओं ने भी मुसलमानो को इस स्थिति से मुक्ति दिलाने की कोशिश नहीं की। गिनती के मुसलमान नेताओं ने यदि की भी तो कठमुल्लओं की चीखों के शोर में वे सब के सब अनसुने और असफल कर दिए गए।\nकेवल देश के मुसलमानों को ही नहीं, देश के तमाम समझदार लोगों को भी इस फतवे का स्वागत करना चाहिए और ‘दारुल उलूम देवबन्द’ का अभिनन्दन करना चाहिए। भेड़ों की तरह, गहरे अँधेरे में हँकाले जा रहे मुसलमानों को नागरिक का दर्जा दिलाने और उनकी राहों को रोशन करने की दिशा में यह फतवा निस्सन्देह साहसी कदम है।\nदेश के छुटभैया मुल्लाओं-मौलवियों द्वारा, समय-समय पर दिए गए चटपटे फतवों को ‘बेस्ट सेलेबल आयटम’ की शकल में परोसने वाले मीडिया को अपने अब तक की तमाम कारगुजारियों का प्रायश्चित करने का सुन्दर अवसर इस फतवे ने दिया है। मुसलमानों को नागरिक बनाने, धर्म के नाम पर वोट न देकर अपनी मन-मर्जी से वोट देने की सलाह देने वाले इस प्रगतिशील फतवे को अपने-अपने समाचार बुलेटिनों में, अपने-अपने पन्नों में इसे पहला स्थान देना चाहिए और चैबीसों घण्टे इसे चलाते रहना चाहिए।\nराजनीतिक दलों को यह फतवा निस्सन्देह नागवार लगेगा किन्तु यदि लोकतन्त्र और वोट बैंक में से किसी को चुनने का सवाल आए तो हमें केवल लोकतन्त्र को ही चुनना होगा।\nअपनी दुकानदारियाँ छिन जाने के डर से दहशतजदा कठमुल्ला हल्ला मचाना शुरु करें, उससे पहले इस फतवे के सेहरों की सरगम पूरे देश में, पूरी ताकत से और पूरी आवाज से फैला दी जानी चाहिए।\nयही आज की जरूरत है।\n* Tuesday, March 10, 2009 12 comments:\n* Monday, March 09, 20096comments:\n* Sunday, March 08, 20096comments:\nप्रकाशचन्द्रजी सेठी को मध्य प्रदेश के लोग न केवल ‘कुशल प्रशासक‘ अपितु ‘कठोर प्रशासक’ के रूप में आज भी याद करते हैं। उनके बताए किसी काम को मना करने से पहले अधिकारियों को पुनर्जन्म लेना पड़ता था। सेठीजी ने जिस काम की हाँ लोगों से कर दी, तय मान लिया जाता था कि वह काम हो गया।\n‘लौह पुरुष’ पण्डित द्वारकाप्रसाद मिश्र के मन्त्रि मण्डल में एक मन्त्री हुआ करते थे - गुलाबचन्दजी तामोट। वे मूलतः समाजवादी थे। वे मतदाताओं/नागरिकों के सार्वजनिक सम्मान की सर्वाधिक चिन्ता करते थे। लोगों की अनुचित माँग का उपहास करने का साहस कोई अधिकारी, उनके सामने तो कभी नहीं कर सका। ‘खाँटी समाजवादी शब्दावली’ में तामोटजी किसी अधिकारी को जब ‘समझाते’ तो उस अधिकारी की इच्छा होती कि धरती फट जाए और वह उसमें समा जाए। जब कोई अधिकारी कानूनों की दुहाई देता तो वे कहते -‘कानून हमने ही बनाए हैं और लोगों का काम करने के लिए बनाए हैं।’\nदादा का मन्त्रित्व मैंने बहुत ही समीप से देखा है। कानूनों और प्रक्रियाओं की जानकारी उन्हें, मन्त्री बनने के बाद ही हुई थी। उन दिनों अविभाजित मन्दसौर जिले के कलेक्टर मुदालियार साहब और लो.नि.वि. के कार्यपालन यन्त्री नवलचन्दजी जैन थे। पूरे मन्दसौर जिले में एक इंच सड़क भी डामर की नहीं थी। दादा के मन्त्री बनने के बाद जब ये दोनों अधिकारी दादा से मिलने मनासा पहुँचे तो दादा ने अपनी इच्छा कुछ इस तरह जताई थी - ‘मैं अपने जिले में डामर की सड़कें देखना चाहता हूँ। इसमें कोई कानून-कायदा आड़े नहीं आना चाहिए। सरकार से कुछ करवाना हो तो बता दीजिएगा। वह सब मैं करवा दूँगा।’ और, जिन सड़कों पर धूल ही धूल उड़ती थी वे सब, दादा के कार्यकाल में ही डामर की हो गईं। कोई फाइल कहीं नहीं रुकी।\nऐसी ही दो-एक घटनाएँ और, कल।\n* Saturday, March 07, 20095comments:\nबापू के निजी उपयोग की तीन दुर्लभ वस्तुएँ अन्ततः भारत आ रही हैं।\nआज सवेरे कोई पौने6बजे यह समाचार बुद्धू बक्से पर देखा था। उसके बाद से दिन भर प्रतीक्षा करता रहा कि इस पर राजनीति होती है या नहीं। नहीं हुई। अच्छा तो लगा ही किन्तु आश्चर्य भी हुआ। बस, केन्द्रीय मन्त्री अम्बिका सोनी को यह कहते देखा/सुना कि इन वस्तुओं को भारत लाने के लिए भारत सरकार ने विजय माल्या को सहयोग किया है।\nवैसे, ये तीनों वस्तुएँ भारत नहीं भी लाई जातीं तो भी कोई अन्तर नहीं पड़ता। इसके विपरीत, बापू की ऐसी वस्तुएँ तो दुनिया के सारे देशों में होनी चाहिए। बापू को केवल भारत तक सीमित रखे रहना हमारा मूर्खतापूर्ण दुराग्रह ही है। बापू तो एक ‘वैश्विक विचार’ है।\nकिन्तु हम ‘प्रतीकीकरण’ में भरोसा करने वाले समाज हैं। हम ‘होने‘ में नहीं, ‘दीखने‘ में भरोसा करते हैं। जीवित बापू की अपेक्षा मृत बापू हमें अधिक सुविधाजनक तथा अधिक लाभकारी होत हैं। जिस प्रकार हम ‘गीता की’ मानने की अपेक्षा ‘गीता को’ मान कर अहमन्य और आत्मसन्तुष्ट होते हैं उसी प्रकार ‘गाँधी की’ मानने की अपेक्षा ‘गाँधी को’ मानना हमें सारी दनिया के सामने धन्य मानने की गौरवानुभूति देता है।\nयदि हम बापू की मानते तो प्रथमतः तो इन वस्तुओं के प्रति इतने आग्रही और सम्वेदी नहीं होते। किन्तु एक क्षण को मान लिया जाए कि ऐसे ‘वैश्विक विचार’ के मानवाकार को अपनी अगली पीढ़ियों को परिचित कराते रहने के लिए ये स्मृतियाँ इसी प्रकार सहेजी जानी चाहिएँ तो भी बापू की भावना की चिन्ता की जानी चाहिए थी।\nबापू ने साध्य की शुध्दता का ही आग्रह नहीं किया। उन्होंने तो साधनों की शुध्दता का भी आग्रह किया। अशुध्द साधनोें से शुध्द साध्य की प्राप्ति के वे न केवल विरोधी थे अपितु विचार में भी इस बात के हामी नहीं थे। मुझे लग रहा है कि बापू के निजी उपयोगवाली इन स्मृति-वस्तुओं को भारत लाने के लिए अशुध्द साधन प्रयुक्त किया गया है।\nविजय माल्या ख्यात उद्योगपति और व्यापारी हैं। बापू और बापू के विचारों के प्रति उनका आग्रह अथवा श्रध्दा का सार्वजनिक प्रकटीकरण आज तक हम लोगों ने नहीं देखा है। वे शराब के उत्पादक और व्यापारी हैं। मद्य निषेध बापू का प्रमुख विचार और आग्रह तथा सम्पूर्ण भारत में मद्य निषेध बापू का सपना था, यह हम सब जानते हैं। ऐसे में इस ‘शुद्ध साध्य’ के लिए विजय माल्या और चाहे जो हों, ‘शुद्ध साधन‘ तो बिलकुल ही नहीं है।\nएक व्यापारी के प्रत्येक उपक्रम का अन्तिम साध्य केवल ‘लाभ’ होता है। भारत सरकार ने विजय माल्या का कितना और क्या सहयोग किया, यह तो अभी रहस्य बना हुआ है किन्तु साढ़े नौ करोड़ चुका कर विजय माल्या ने अरबों-खरबों का प्रचार तो हासिल कर ही लिया है। ‘लाभ लक्ष्यित’ एक व्यापारी को और चाहिए ही क्या?\nविजय माल्या और किंगफिशर पर्याय हैं। किंगफिशर उनकी दारु का ब्राण्ड भी है और उनकी हवाई सेवा का भी। बुद्धू बक्से पर दारु के विज्ञापन वर्जित हैं। सो किंगफिशर नाम के सोड़े का विज्ञापन दिया जाता है। किन्तु छोटे पर्दे पर जैसे ही किंगफिशर नाम आता है सबको दारु की बोतल ही याद आती है।\nतो क्या अब आने वाले दिनों में विजय माल्या उत्पादित दारु की बोतल के साथ बापू का, अर्द्ध निर्लिप्त नेत्रों और मोहक मुस्कान वाला चित्र देखने के लिए भी हमें तैयार हो जाना चाहिए?\nविजय माल्या के माध्यम से बापू की स्मृति-वस्तुओं को भारत लाना त्रासदी है या विडम्बना?\nया त्रासद विडम्बना?\nइस ब्लाग पर, प्रत्येक गुरुवार को, जीवन बीमा से सम्बन्धित जानकारियाँ उपलब्ध कराई जा रही हैं। (इस स्थिति के अपवाद सम्भव हैं।) आपकी बीमा जिज्ञासाओं/समस्याओं का समाधान उपलब्ध कराने का यथा सम्भव प्रयास करूँगा। अपनी जिज्ञासा/समस्या को सार्वजनिक न करना चाहें तो मुझे इंपतंहपअपेीदन/हउंपससण्बवउ पर मेल कर दें। आप चाहेंगे तो आपकी पहचान पूर्णतः गुप्त रखी जाएगी। यदि पालिसी नम्बर देंगे तो अधिकाधिक सुनिश्चित समाधान प्रस्तुत करने में सहायता मिलेगी। यह सुविधा पूर्णतः निःशुल्क है।\n* Friday, March 06, 20099comments:\n* Friday, March 06, 2009 1 comment:\n* Thursday, March 05, 2009 27 comments:\n* Wednesday, March 04, 2009 14 comments:\nबीमा व्यवसाय के दौरान मिला यह अनुभव मेरे लिए अब तक मर्मान्तक पीड़ादायक बना हुआ है। लगभग पन्द्रह वर्षों के बाद, इस क्षण तक भी मुझे लगता है कि निश्चय ही मैंने ईश्वर के प्रति कोई गम्भीर अपराध किया होगा जिसके दण्डस्वरूप मुझे ऐसे क्षणों का साक्षी बनना पड़ा। किन्तु जब इन क्षणों के ‘भोक्ता‘ का स्मरण होता है तो मेरी आत्मा काँप उठती है-ईश्वर उससे कितना खिन्न रहा होगा?\nयह सम्भवतः 1993 की बात है। मेरी एजेन्सी का तीसरा वर्ष चल रहा था। बीमा व्यवसाय का मूल आधार होता है - सम्पर्क और अनुशंसा। जब भी किसी से बीमा मिलता है, उससे हम (एजेण्ट) लोग उसके किसी मित्र, परिचित का अता-पता लेते हैं और अनुरोध करते हैं कि वह अपने मित्र को, टेलीफोन कर हमारी सिफारिश कर दे और हमारी विश्वसनीयता की पुष्टि कर दे। बाकी काम हमारा।\nऐसे ही एक सिफारिशी फोन के ‘फालो-अप’ में मैं ‘उन’ सज्जन से मिला। सुविधा के लिए आगे मैं उन्हें 'रामजी' के काल्पनिक नाम से उल्लेखित करूँगा।\nरामजी से यह मेरी पहली ही भेंट थी। न मैं उन्हें जानता था, न वे मुझे। सवेरे कोई सवा नौ-साढ़े नौ बजे मैं उनके निवास पर पहुँचा। मुख्य बाजार में गर्वोन्नत मस्तक खड़ा उनका तीन मंजिला मकान उनकी सुदृढ़ आर्थिक स्थिति का उद्घोष कर रहा था। बीच बाजार में उनकी, कपड़े की खूब बड़ी दुकान मैं देख ही चुका था। वैभव लक्ष्मी मानो अपने अनुचरों सहित वहाँ विराजित थीं। मैं खुश हुआ। बीमा मिलने की प्रचुर सम्भावनाएँ मुझे साफ-साफ नजर आ रही थीं।\nरामजी नहा-धो कर, पूजा-पाठ कर उठे ही थे। भेंट पूर्व निर्धारित थी। वे मेरी प्रतीक्षा कर रहे थे। अभिवादन के आदान-प्रदान के बाद मैंने अपना परिचय दिया। अपना विजिटिंग कार्ड उन्हें थमाया और उनके व्यक्तिगत, पारिवारिक तथा आर्थिक ब्यौरे प्राप्त करने में जुट गया। मुझे यह जानकर विस्मय हुआ कि उनके परिवार मे अब तक किसी को बीमा नहीं था। किन्तु बहुत ही जल्दी समझ में आ गया कि ऐसा क्यों था। उनकी सारी गणना ब्याज केन्द्रित और ब्याज आधारित थी जिसके सामने बीमे से मिलने वाली प्राप्तियाँ तो पानी भी नहीं भर पातीं! कुछ ही क्षणों में मुझे भान हो गया कि यहाँ से बीमा या तो नहीं मिलेगा और मेरे सौभाग्य से मिल गया तो उसके लिए मुझे असाधारण परिश्रम करना पड़ेगा और उससे भी अधिक असाधारण धैर्य धारण कर भरपूर प्रतीक्षा करनी पड़ेगी।\nबीमा को ब्याज के मुकाबिल बनाए रखने के लिए मैंने कहा - ‘आपको मुनाफा चाहिए तो बीमा में फूटी कौड़ी लगाना भी मूर्खता है। किन्तु यदि आपको सुरक्षा चाहिए तो फिर बीमे के अतिरिक्त और कहीं पैसा लगाना बुध्दिमानी नहीं है।’ रामजी ने जो हाव-भाव प्रकट किए उससे मुझे तत्क्षण ही लग गया कि इस वाक्य ने उन्हें तनिक उलझा दिया है। बोले - ‘मैं समझा नहीं। साफ-साफ समझाओ।’ मैंने कहा - ‘हम मुनाफा नहीं, सुरक्षा बेचते हैं।’\nइसके बाद तो मुझे खुलकर खेलने के लिए बिना बाड़वाला लम्बा-चैड़ा मैदान मिल गया। लाभ के पाश में बँधा ‘चतुर-सुजान व्यापारी’ अचानक ही ‘असुरक्षा भाव से ग्रस्त’ हो गया। अब मैं बोल रहा था और रामजी सुन रहे थे। उनकी मुख मुद्रा से निर्विकार भाव तिरोहित हो चुका था और आत्मपरकता व्याप्त होने लगी थी। वे मेरी बातों पर सहमतिसूचक मुद्रा में अपना सर हिला रहे थे। यह देख-देख मेरे मन में फुलझड़ियाँ छूटने लगी।\nतभी उनका इकलौता बेटा सीढ़ियाँ उतर कर कमरे में प्रकट हुआ। वह बी. काम. द्वितीय वर्ष का छात्र था। आयु के उन्नीसवें वर्ष में चल रहा था। पिता के पास बैठे अपरिचित का अभिवादन करना तो दूर रहा, उसने हम दोनों की ओर देखा भी नहीं। रामजी तनिक असहज हुए। उन्हें अच्छा नहीं लगा। बेटे के चेहरे पर पसरे उपेक्षा भाव को उन्होंने मानो पहली ही नजर में पढ़ लिया था। सो, उन्होंने यह भी नहीं कहा कि अतिथि को नमस्कार करो।\nबेटा बिना बोले बाहर निकलने को ही था कि रामजी बोले - 'भैया, तू कल शाम को दुकान पर नहीं आया। नहीं आया तो कोई बात नहीं। खबर कर देता तो थोड़ी आसानी हो जाती। दोपहर में एक लड़के की छुट्टी कर दी थी, वह नहीं करता। शाम को दुकान पर थोड़ी परेशानी हो गई।' उनके स्वर में न तो आदेश भाव था न ही उपालम्भ। बेटे की असूचित अकस्‍मात अनुपस्थिति से उपजी अस्तव्यस्तता के कारण झेली परेशानी की सूचना थी - अत्यन्त दयनीय स्वरों में। मैं साफ-साफ समझ पा रहा था कि रामजी ने जो कहा सो कहा किन्तु जो नहीं कहा वह था - आगे से ऐसी परेशानी खड़ी न हो, इतनी मदद करना।\nरामजी की बात सुनकर पुत्र ठिठका। गर्दन को रामजी की तरफ हलकी सी जुम्बिश देकर, चेतावनी भरे रूखे स्वरों में बोला - ‘टिड़, टिड़ मत करो। यह मकान मेरे नाम पर है। लात टिका कर निकाल दूँगा।’ यह कह कर वह बिना हम दोनों की ओर देखे, अपनी चेतावनी की प्रतिक्रया जानने का यत्न किए बिना, बेलौस चला गया।\nवह तो चला गया किन्तु कमरे में जो कुछ छोड़ गया था, उसे झेल पाना हम दोनों के लिए समूची धरती का भार सर पर उठाने से भी अधिक कठिन था। रामजी सचमुच में जड़वत हो गए। उनकी आँखें फटी की फटी रह गईं। वे निश्चल, निस्पन्द, मूर्तिवत हो गए थे। मानो लकवाग्रस्त हो गए हों।\nऔर मैं? मुझे लग रहा था कि पूरी धरती लट्टू की तरह पूरी तेजी से घूम रही है और इसी तरह घूमती-घूमती रसातल में चली जाएगी-मुझे और रामजी को अपने साथ लपेट कर। मैं हम दोनों को तेज भँवर की लपेट में आए हुए, घूमते देख रहा था। हम दोनों बचाव की मुद्रा में अपने-अपने हाथ उठाए हैं किन्तु आवाज किसी के भी गले से नहीं निकल रही है। केवल धरती के घूमने की आवाज गूँज रही है।\nनहीं पता कि हम दोनों कब अपने आप में लौटे। मुझे अब तक नहीं याद कि पहले मैं संयत हुआ या रामजी। लेकिन, रसातल की ओर घिसटते जाने से बच धरती पर आए तो पाया कि हम दोनों ही हिचकियाँ ले-लेकर रो रहे हैं-निःशब्द। एक दूसरे को ढाढस बँधाने का न तो साहस न ही भान। बस, रोए जा रहे हैं। थोड़ी देर बाद रामजी के मुँह से निकला - ‘जिन्दगी बेकार हो गई।’ और इसके बाद उन्होंने जो रोना शुरु किया तो लगा कि उनके प्राण, उनकी छाती चीरकर बाहर निकल पड़ेंगे। वाल्मिकी के बाण से बिंधा क्रौंच पक्षी सम्भवतः कुछ इसी तरह छटपटाया, बिलखा होगा। वैसा ही क्रन्दन किया होगा जैसा रामजी कर रहे थे।\nउनकी दशा देख मैं आहत था किन्तु जैसे-जैसे चेतना लौटने लगी तो भयभीत होने लगा। मुझे लगा - रामजी को ‘कुछ’ हो न जाए या फिर भावातिरेक में वे खुद ही ‘कुछ’ कर न लें। जैसे-तैसे खुद संयत हुआ और रामजी को अपनी बाँहों में लिया। वे फिर बिखर गए। मैंने सचमुच में ‘येन-केन-प्रकारेण’ रामजी को सम्हाला। उनके आँसू पोंछे। मेरा कुछ भी कहना व्यर्थ ही नहीं, मेरे लिए असम्भव ही था। केवल उनकी पीठ पर हाथ फेरता रहा। पता नहीं कितनी देर बाद उनका क्रन्दन हिचकियों से होता हुआ सुबकियों तक आया। ऐसी स्थिति का साबका मुझे मेरे अब तक के जीवन में पहली ही बार पड़ा था। सो, यह भी नहीं जानता था कि ऐसे समय में क्या कहना चाहिए, किस तरह ढाढस बँधाना चाहिए।\nमानो, जेठ की चिलचिलाती दोपहर में, नंगे पाँवों, कच्छ का रन पार करके लौटे हों, कुछ ऐसी ही लस्त-पस्त स्थिति में उन्होंने अपने आप को सम्हालने का उपक्रम किया। मेरी ओर जिस दृष्टि से देखा उससे मुझे एक बार फिर रोना आ गया। मैं आँखें मूँद कर, कुर्सी की पीठ से टिक कर बैठ गया। तभी उनकी आवाज सुनाई दी। बोलने में मानो अपनी समूची शक्ति लगानी पड़ रही हो रामजी को। हाँफते, कराहते बोले - ‘इनकम टैक्स की प्लानिंग के लिए मकान इसके नाम कर रखा है। वकील साहब ने सलाह दी थी। लेकिन इसके कारण यह दिन देखना पड़ेगा यह तो सपने में भी नहीं सोचा था। मैं तो समझ रहा था कि मेरे घर में कोई कमी नहीं है। किन्तु आज मालूम पड़ा कि मेरे पास बस पैसा ही पैसा है, बाकी तो कुछ भी नहीं है। यह दिन दिखाने से तो अच्छा होता कि भगवान मुझे उठा ही लेता।’ मैं कुछ नहीं बोला। बोल पाना मेरे लिए मुमकिन ही नहीं हो पा रहा था।\nअब तक मैं अपने आप में आ चुका था। बुद्धि और विवेक जाग्रत हो मेरे कान उमेठने लगे थे। रामजी भी ‘खतरे से बाहर’ हो चुके थे। ‘मुझे अब यहाँ से निकल जाना चाहिए’ जैसी स्थिति आ गई थी। अचानक मुझे ध्यान आया-हम दोनों इतना रो लिए, रामजी ने इतना विलाप, इतना क्रन्दन किया किन्तु रामजी की पत्नी तक आवाज नहीं पहुँची! मैंने पूछा - ‘भाभीजी घर में नहीं हैं?’ रामजी ने कहा - 'है। तीसरी मंजिल पर।' कह कर उन्होंने कमरे के स्विच बोर्ड का एक बटन दबाया। घण्टी की धीमी आवाज सुनाई दी। कुछ ही क्षणों में रामजी की पत्नी सीढ़ियों उतरीं। मैंने नमस्कार किया। मेरे नमस्कार का जवाब देने के बजाय वे चकित हो हम दोंनों को देखने लगीं। रामजी ने मुझसे कहा -‘आप पधारो सा'ब। फिर कभी आना।’ उनकी पत्नी ने कुछ पूछना चाहा तो रामजी बोले -‘इन्हें जाने दो। फिर बात करेंगे।’\nऔर मैं चला आया। उस दिन मैं भोजन नहीं कर पाया। घर से बाहर भी नहीं निकल पाया। मेरी पत्नी नौकरी पर गई हुई थीं। खुल कर रोने के लिए मुझे पूरा-पूरा एकान्त मिला। जितना उस दिन रोया, उतना न तो उससे पहले कभी और न ही अब तक कभी रोया। सीधा बिस्तर पकड़ लिया। दोपहर होते-होते बुखार आ गया। पता नहीं मैं सो रहा था या तन्द्रा में था किन्तु रामजी का चेहरा मेरी नजरों से नहीं हट रहा था। उनका बिलखना, उनका हाथ-पाँव पटकना मेरी आँखें नहीं झपकने दे रहे थे।\nअगले दिन सामान्य हो पाया। जिन सज्जन ने सिफारिश कर मुझे रामजी के पास भेजा था वे फोन पर पूछ रहे थे -‘रामजी ने बीमा दिया या नहीं?’ मैंने कहा - ‘बाद में बुलाया है।’ यह ‘बाद’ आज तक नहीं आया। रामजी के पास जाने की हिम्मत ही नहीं हुई। डरता रहा कि मुझे देखते ही वे कहीं आत्म ग्लानि में आकण्ठ डूब न जाएँ।\nइस घटना के कोई सात माह बाद मेरे एक मित्र ने कहा -‘रामजी तुम्हारे बारे में पूछ रहे थे। तुम्हें नमस्कार कहलवाया है।’ मैंने पूछा -‘तुम उनसे मिल कर आ रहे हो?’ मित्र बोला -‘हाँ। परसों मिला था। सूरत में।’ मैं चैंका। पूछा - ‘सूरत में?’ मित्र ने निस्पृह भाव से कहा -‘हाँ। सूरत में। पता नहीं क्या हुआ कि पाँच-छह महीने पहले रामजी अपना मकान और दुकान बेच कर सूरत चले गए। कह रहे थे कि यहाँ से उनका मन उचट गया है।’\nमैंने खोद-खोद कर मित्र से रामजी के बारे में पूछा तो मालूम हुआ कि रामजी सूरत में बहुत ही सामान्य, छोटे से मकान में रह रहे हैं। दुकान भी नाम मात्र की कर रखी है, इतनी कि घर चल जाए। यहाँ से जो रकम लेकर गए थे, वह बैंक में एफडी कर दी है और उसके ब्याज की रकम निर्धन बच्चों की पढ़ाई के लिए दे देते हैं। इस सबमें उनकी पत्नी उनके साथ है।\n‘और उनका बेटा? वह कैसा है?’ मैंने पूछा। मित्र तनिक अचरज से बोला -‘पता नहीं क्या हुआ! वह तो पूरा बदल गया है। कोशिश करता है कि रामजी को दुकान पर या तो बैठना ही नहीं पड़े या फिर कम से कम बैठना पड़े। यहाँ तो वह रामजी की परवाह ही नहीं करता था लेकिन वहाँ तो श्रवण कुमार बना हुआ है।’\nमित्र की बात सुनकर मेरी आँखें बहने लगीं। मित्र घबरा गया। बोला -‘क्यों? क्या बात है? तुम क्यों रो रहे हो?’ मैंने कहा - ‘कुछ नहीं। सात महीने पहले मैं लुट गया था। आज मेरी लुटी रकम मुझे सूद समेत मिल गई सो रोना आ गया।’\nमित्र मुझे लाल बुझक्कड़ की तरह देखने लगा। मैं उसे, इसी दशा में छोड़ घर लौट आया। घर आकर मैं फिर रोया।\nलेकिन इस बार न तो उतना रोया और न ही वैसा रोया।\n* Tuesday, March 03, 2009 8 comments: